Афғон журналисти ўзига нисбатан таҳдид бўлганини айтмоқда\nНабил Мискинёр асли афғонистонлик Америка фуқароси. У Калифорниядаги сателит-телеканалларидан бирида ишлайди ва кўпинча ўз дастурларида Афғонистон ҳукуматини танқид қилиб келади. Яқинда Мискинёр Кобулдаги телеканаллардан бирида чиқиш қилиб, сиёсатчиларга айланган баъзи собиқ дала қўмондонлари ҳақида айтган гаплари учун узр сўради. Журналистнинг айтишича, уни бунга тўппонча ўқталиб мажбурлашган.\n60 ёшдан ошган Набил Мискинёр теле-эфирда тез-тез чиқиб туради. Лекин ўтган ҳафта Афғонистон телевидениесида қилган чиқиши аввалгиларига ўхшамади.\nАсли афғонистонлик Америка фуқароси бўлган журналист қароргоҳи Калифорнияда жойлашган Ариана телеканалида бир нечта эшиттиришларни олиб боради ва одатда Афғонистоннинг бугунги аҳволи ва сиёсий ўтмиши ҳақида фикр юритади.\nДари тилида олиб борадиган ва ҳам афғон диаспораси, ҳам Афғонистон ичида ўз мухлисларига эга кўрсатувларида Мискинёр Афғонистоннинг бугунги сиёсатчилари, жумладан нуфузли сиёсий шахсларни танқид остига олади.\nЯқинда Кобулга қилган сафари чоғида Мискинёр ўз чиқишлари ҳаммага ҳам ёқмаслигини билиб олди.\nЖурналистнинг иддао қилишича, 12 сентябр куни уни тўрт киши бирга тушлик қиламиз деб олиб кетишган. Улар орасида Кобулдаги “Имруз” хусусий телеканали хўжайини Нажибуллоҳ Кобулий ҳам бўлган. Икки журналист аввалроқ бир танишлари орақали ҳамкорлик ҳақида гаплашиб олиш учун учрашишга келишиб олишган.\nМискинёрнинг айтишича, зиёфатдан кейин унг тўппонча ўқталиб, “Имруз” канали мухбири Фаҳим Кўҳдаманий билан суҳбатлашишга мажбурлашган.\n- У менга “ўз кўрсатувларингизда сиз миллий қаршилик етакчиларини ҳар доим танқид қиласиз”, деб айтди. У Бурҳониддин Раббоний, Аҳмад Шоҳ Маъсуд, Абдул Рад Расул Сайаф, доктор Абдуллоҳ Абдуллоҳ, Аҳмад Зиё Маъсуд, Аҳмад Вали Маъсуд ва Муҳаммад Қосим Фаҳимларни назарда тутиб гапирди. Мен интервью чоғида “агар мен бу одамларга нисбатан нотўғри ёки ёлғон гапларни гапирган бўлсам, афғон халқидан узр сўрайман”, дедим.\n16 сентябр куни эълон қилган ёзма баёнотида Мискинёр ундан ўзининг Америка жосуси, покистон-параст ва аксил-эрончи эканига иқрор бўлишини талаб қилишганини иддао қилди.\nУнинг айтишича, бу гапларни гапираётганга унга иккита тўппончани ўқталиб туришган.\n“Кўҳдаманий менга агар талабларни бажармасан шу ерда ўлишим ва бутун оилам ўлдирилишини уқтириб турди”, деб ёзди журналист ўз баёнотида. “Босим ва ҳаётим учун қўрқув остида, мен улар истаган нарсаларни гапирдим ва бу “интервью” видеога ёзиб олинди.”\nМискинёр интервьюдан сўнг ўзини етти соат давомида ушлаб туришгани ва кейин кўзини боғлаб Коблудаги кўчалардан бирига ташлаб кетишганини айтади. “Худога шукр оилам олдига қайтиб кела олдим ва мамлакатни тарк этдим”, дейди журналист.\nИнтервью чоғида Мискинёрнинг ўз сиёсий қарашлари ва кўрсатувлари пайтида билдирган фикрлари ҳақида кескин сўроққа тутилгани кўриниб туради.\n“Имруз” хусусий телеканали хўжайини Нажибуллоҳ Кобулий Мискинёрнинг айбловларини рад этмоқда. Кобулийнинг иддао қилишича, унинг ўзи Эроннинг клерикал режимини танқид қилиб келади ва Мискинёрдан Эрон ҳукуматини мақташни талаб қилиши куракда турмайдиган гапдир.\n- Менимча, у бу ерга ўзи танқид қилиб келган сиёсатчилардан пул олгани келган. Улар билан пул берсаларинг келгусида сизларни танқид қилмайман қабилида келишиб олган чоғи. Шунинг учун менинг телеканалим орқали иқрор интервьюсини беришни ният қилган. Кейин унинг интервьюси сиёсатчиларни қониқтирмаган бўлса, улар унга пул беришмаган. Шундан кейин яна бирор нарсалик бўлиб қолиш учун ёки озгина ном чиқриш мақсадида мени айблай бошлади. Менимча, буни шундай тушунтириш мумкин холос, дейди “Имруз” телеканали хўжайини Кобулий.


Владимир Путин аборт рекламасини тақиқловчи қонунни имзолади\n26 ноябр 2020, Тошкент вақти: 01:18\nРоссия президенти Владимир Путин мамлакатда аборт рекламасини тақиқловчи қонун лойиҳасига имзо чекди.\nМазкур қонун лойиҳаси ноябр ойи бошида Дума ва Федерация кенгаши депутатлари тарафидан тасдиқланган эди.\nАёллар ҳуқуқлари фаоллари аборт рекламасини тақиқловчи қонун аёлларнинг репродуктив ҳуқуқларини чеклашини айтишмоқда.\nСоветлар иттифоқининг қулаганидан бери Россияда абортлар сони пасайгани, бунга асосан контрацепция маҳсулотларнинг кенг тарқалиши ва диний қарашларнинг кучайиши сабаб бўлгани айтилади.\nРоссия ҳукумати сўнгги йилларда туғилиш сонининг пасайиши билан боғлиқ муаммо билан курашиб келмоқда.\nТуғилиш сонини кўпайтириш мақсадида кўп болали Россия фуқароларига қатор ижтимоий имтиёзлар ва молиявий рағбатлар дастури ишлаб чиқилган.


“1-xbet” ўйини катта фожиага сабаб бўлди - Hudud24.uz\nСуд очерки“1-xbet” ўйини катта фожиага сабаб бўлди\n16:30 / 05-05-2022\nИнсон иродасини суст, узоқни кўра олмайдиган қилиб қўйувчи ўйин бу табиийки қимор ва таваккалчиликка асосланган бошқа ўйинлар.\nҚимор ва таваккалчиликка асосланган бошқа ўйин бу – ўйин ташкилотчиси (ўйин муассасаси) томонидан бир ёки ундан ортиқ иштирокчилар билан тасодифга (воқеага) ва (ёки) ўйин иштирокчисининг қобилияти, эпчиллиги ва бошқа сифатларига боғлиқ ютуқ тўғрисида тузилган, таваккалчиликка асосланган келишувга мувофиқ амалга ошадиган жараёндир.\nБугунги кунда интернетда миллий урф-одатларимиз ва менталитетимизга ёт бўлган қимор иллати фойдаланиш ёки ўйновчиларнинг эҳтиёжларини турли онлайн тотализатор ўйинлар кўринишида мисол учун “1-xbet”, “Gift of legacy” каби турлича номлар билан оммалашиб ўсмир ва ёшларни ўз домига тортаётгани ачинарли ҳолдир. Ҳаттоки, ўрта ёшдагилар ҳам бундай ўйинларда кўп миқдоридаги пулини ютқазиб қўйиб, пулни тўлаш учун ўғрилик ва бошқа турдаги оғир жиноятларни содир этиш ҳолатлари ҳам кузатилмоқда.\n“1-xbet” ўйинидан катта миқдорда қарз бўлиб қолган фуқаро, 1992 йилда туғилган Умар Нишонов (исм-шарифлар шартли) аввал судланмаган. Оилали, икки нафар фарзанди бор. Яхшигина ташкилотда иш юритувчи вазифасида ишлаган. Нима бўлди-ю, интернет тармоғи орқали “1-xbet” аталмиш онлайн ўйинларга ўралашиб қолди. Даставвал ютди, албатта. Кейин ютқаза бошлади. “Ютқазган курашга тўймас”, деганларидай давом этаверди, давом этаверди. Қарз миқдори 100.000.000 сўмдан ошиб кетди. Бундан ташқари кўчадан, дўсту-ёр, танишларидан олган қарзлари бор эди. Табиийки, бундай ҳолатларда ҳақдор томон чора кўришни бошлайди. Ўйинлардан четлаштирилган Умар ўз ўрнида қарздорликни ёпиши лозим эди. У ҳақдорлар томонидан тез-тез огоҳлантирилар, ҳатто таҳдидлар бўлиб турарди. Қарзни биридан олиб бирига, бошқасидан олиб иккинчисини ёпарди. “Дардинг бўлса бўлсин, қарзинг бўлмасин”, дейишган. Умар қаттиқ “стресс” ҳолатга тушиб борарди.\nҚўшниси Омондан ҳам қарз сўраб турар, лекин вақтида қайтариб берарди. Бу гал у 5000 АҚШ доллари сўраганда Омон бироз ўйланиб қолди. Қурилиш қилаётганини айтиб 2000 АҚШ доллари бериб тура олишини айтди. Умарнинг иши бу билан битмасди. Қўшниси берган 2000 АҚШ долларини ҳам олдию қандай қилиб вазиятдан чиқиш мумкинлиги ҳақида ўйлади. Айни шу ўйлар, тинимсиз қўнғироқлар унинг тинчлиги, оромини олганди. На куни, на тунида ҳаловати бор эди.\nКундуз куни уйда эркаклар бўлмаслигини билгани ҳолда Омоннинг келинчаги кўча тозалаб юргани кўрди-ю мақсадини амалга ошириш истагида орқа эшикдан ҳовлига кириб борди. Пул сўраганида доимо олиб чиқиб бериладиган хона томон юриб аста ичкарига кирди. У ер бу ерга кўз югуртириб ҳали “объект”ни топиб улгурмагандики, залда оёқ товуши эшитилди. Умар яширинмоқчи бўлди, аммо шарпа хона томон яқинлашиб у билан юзлашди.\nБу ерда нима қиляпсиз?!\nАёл шошиб ташқарига отилди. У ҳомиладор, ҳатто ой-куни яқин эди. Орқасидан отилиб чиққан Умар ошхона рахида турган пичоқни олди-ю аёлга ташланди.\nЎчир! Ўчир деяпман!\nЎшанда соат кундуз 11.30лар чамаси эди. Уйига чиқиб ўзини ўнглаб, қўшнисининг уйи олдидаги оломондан юраги ҳовлиққан Умар четроқдаги 1-2 кишига қўшилган бўлди. Маълумот олмоқчи бўлди. Аммо эплолмади, воқеа жойида туролмади. Аста юриб орқасига қайтди.\nМоҳичеҳра Исақова 26-27 ёшлар орасидаги навниҳол жувон эди. Бир нафар қизалоғи бор, турмуш ўртоғи билан улкан орзулар оғушида ўғил фарзанд кутишаётган эди. Шифокорлар уриниши зое кетди. Моҳичеҳранинг жароҳатлари ўта оғир, боз устига кўп қон йўқотган эди. Унинг вужудидаги бугун-эрта ёруғ оламни кўришга шай “қўчқордек ўғил” ҳам айни онаси янглиғ ёвузлик қурбонига айланганди….\nИкки инсон ҳаётига, умрига зомин бўлган Умарнинг биргина “1-xbet” аталмиш онлайн қимор касрига учраб адашиши оқибатида, гарданида яхшиликка ёмонлик, тўқликка-шўхлик, бебошлик, нонкўрлик ҳатто қотилликдек иллатлар бош кўтарди ва алал оқибат ўз умрига-да зомин бўлди.\nСуд эндигина 30 ёшни қаршилаган, айни навқирон даврида ўта оғир жиноятни содир этган умарга 20 йил муддатга озодликдан маҳрум этиш жазосини тайинлади.\nХулоса шуки, Умарнинг аччиқ қисмати мисолида ёшларни “1-xbet” гирдобига тушиб қолмаслиги учун барча бирдек курашиши зарурлиги ва масъуллиги. Бизга улкан шароитлар манбаи бўлиб кириб келган ижтимоий тармоқлардан фойдаланишни онлайн ўйин-у, бехайр қизиқишларга алишмаслик. Зеро, инсонларга берилган ҳар бир имкониятни эзгулик ва яхшилик йўлида сарфлаш лозимлигини тарғибот ёрдамида сингдириш орқалигина бу каби гирдобдан асрай оламиз.


БАХТ ВА БАХТСИЗЛИК — Nargis.uz\nБахт ва бахтсизлик… Бу икки тушунчанинг қай бири тўғри ва нотўғри? Нега инсон ўзини бахтсиз ҳис қилади? У нималарга асосланган? Балки ҳар қандай бахтсизликнинг орқасида бахт, бахтнинг соясида бахтсизлик мавжуддир? Инсон ўтган умрига назар ташлар экан, жуда ҳам кўп вақтини мазмунсиз ўтганлигини англаб етиши билан ўзини бахтсиз ҳис қила бошлайди. Бахтсизлик ўз ҳаётининг мазмуни нимадан иборат эканлигини англаб етмасликми ёхуд борига шукр қилиб, ҳаёт оқимида қаршиликларсиз, “бировдан кўп ҳам кам ҳам бўлмай, бошқаларга тенглашиб яшашми?”. Ёки ўз олдинга мақсад қўйиб унга эришига интилиш бахтми? Аслида ҳаётнинг ҳар бир сонияси бахт эканлигини англаб етиш учун ҳеч бўлмаганда ёшинг 40 дан ошиши керак экан! Ўтган йилларга назар ташлайман. Елкамда шаҳардан олинган уйнинг қарзи… Маошим эса учма-уч зўрға овқатланиш-у, кийинишга, кундалик харажатларга етади. Кечаси билан қилинган таржималар, бировлар учун ёзиб берилган мақолаларнинг пули, маошимнинг ярми билан биргаликда қарз тўлашга кетади. Шу куни нима бўлса бўлар деб, ишдан қайтишимда фарзандларимга бир оз бўлсада тансиқ таом едирай деб бозордан учта илонбалиқ олдим. Уйга келганимда ҳам улар ҳамон тирик эди. Ўғлимга кўрсатиш учун тоғорага сув тўлдириб уларни қўйиб юбордим. Балиқларга жон кириб, айланиб суза бошлашди. Эндигина 10 ёшга қадам қўйган ўғлимнингнинг, унга қўшилиб, балиқларнинг сузишини завқ билан томоша қилаётган қизим қувончини кўриб, беихтиёр барча чарчоқларим чиқиб кетди. Шу куни ёвғон шўрва билан қорнимизни тўйдирдик. Болаларнинг қувончини бир оз бўлсада чўзгим келди. Эртасига ишдан қайтгач, ўғлимга балиқларнинг сувини тўкиб, уларни олиб келишни буюрдим. Менга кўз тиккан фарзандимнинг бутун вужуди “нега?” деган саволни берарди.\n-Ҳозир балиқларни қовурамиз, кейин мазза қилиб еймиз, дейишимни биламан аввал ўғлимнинг, кейин қизимнинг, уларга қўшилиб бирга яшаётган қиз жиянимнинг кўзидан ёш думалади.\n-Аяжон, уларни емайлик, илти-м-ос.\nБолаларнинг аянчли овози, кўзларидаги нам юрагимни ўртаб юборди. Тоғорадаги балиқларни авайлаб кўтарганча, уйимиз орқасидан оқиб ўтаётган “Қичқириқ” каналига қўйиб юбордик. Сувга тушган балиқлар канал юзида бир пас жим туришдида, сўнг сузгичлари билан сувни шалоплатганича кўздан ғойиб бўлишди. Болалар эса шодон қийқиришганича, уларнинг орқасидан қўл силкиб қолишди. Уйга қайтгач, ўғлим “Аяжон, қорним очди, нима еймиз?” деди.\n-Овқатимиз сузиб кетди, энди чой ичиб қуя қоламиз, дедим. Ўғлим хурсинди-да, сўнг менга қараб жилмайди.\nУнинг ана шу мунгли жилмайиши қалбимни ўртаб юборди. Қўлим қисқалигидан эзилиб кетдим, аммо бир паснинг ичида ўғлим опалари билан балиқлар қандай қилиб сузиб кетишганлиги ҳақидаги таассуротларини айтишаётганини кўриб, кўнглим ёришди. Қорни оч бўлсада, тирик жониворнинг ҳаётини сақлаб, бундан ғурурланаётган фарзандларим борлигидан ўзимни бахтли сездим.\nОтажонимни йўқотдим. Бу нақадар катта бахтсизлик эканлигини, ана шу инсон бутун оилани нафақат бошқариб, балки қовуштириб турганлигини кейинчалик сездим…. Оила тарқаб кетгач содир бўлди бу нарса… Отамни соғинаман, ҳар соғинганимда, отам ёнимда эмаслигидан ўзимни бахтсиз сезаман. Ким билан маслаҳатлашаман? Кимга суянаман?\nАммо онажоним тирик. Бунинг нақадар қай даражада катта бахт эканлигини ҳар доим онамнинг овозини эшитганимда, хизмат сафарига кетиш олдидан уларнинг “Эсон-омон бориб кел, ишингнинг омадини берсин, одамлар олдида юзинг доимо ёруғ бўлсин” дея дуога қўл очганлари билан кўнглим ёришиб кетади, қалбимга илиқ нур ёриб киргандай бўлади.\nТуш кўрдим. Яшил девор ичидан раҳматли отам чиқиб келиб, соғинганини айтди. Мени қўлимдан ушлаб, орқасидан етаклади. Аммо шу пайти қаердандир раҳматли бувижоним пайдо бўлиб, қўлимни силтаб, дадамнинг қўлидан суғуриб олди ва “унга ҳали эрта, иккита боласи кимга қолади?” деди. Дадам бошларини сарак-сарак қилганларича яна яшил деворга сингиб кетдилар. Бувижоним ҳам бирдан ғойиб бўлди. Иккига айрилган йўлнинг ўртасида туриб қолдим. Чўчиб уйғондим. Юрагим ғаш эди. Тонг ҳам отибди. Шоша пиша болаларни кийинтириб, нонушта қилдиргач, ишга шошилдим. Бугун талабалардан ораликқ назорат ишларини олишим керак эди. Бир даста дафтар кўтариб, ташқарига чиқдим. Бир пиёла чой ичиш учун йўл четидаги талабалар ошхонасига кетаётганимда, орқамдан урилган зарбадан ҳушимдан кетдим. Кўзимни очганимда икки нотаниш талаба йигит мени ўзимга келтиришга ҳаракат қилар, атрофимда дафтарлар сочилиб ётар эди. Уларнинг айтишларича яшил рангли “Нексия” мени “туртиб” юбориб, қочиб кетган, хаттоки унинг рақамини ҳам эслаб қола олишмаган экан. Ўрнимдан туришга ҳаракат қилдиму, аммо тўпиғим даги оғриқдан кўз олдим қорайиб кетди. Йигитлар дафтарларни йиғиб, мени амаллаб таксига ўтказишди. Уйга аранг кирдим. Оёғим шишиб кетган эдим. Тошкентга келиб жойлашиш, иш топиш мақсадида эндигина 9 ва 7 ёшли фарзандларимни Жиззахда, онамникида қолдириб келган эдим. Кимсасиз, ҳувиллаган уйда оғриқ ва аламдан, бахтсизлигимдан укириб укириб йиғладим. Сўнг ўша пайтлари “Янги авлод” ННТ сининг раҳбари, биргаликларда ёш журналистлар учун тренинглар ўтиб юрган Суннат ака Қўзиевга қўнғироқ қилдим. Суннат ака тренинглардаги ҳамкасбимиз Улуғбек Ғиёсов билан ярим соатга қолмай етиб келишди. Шошилинч тез ёрдам бўлимига олиб боришди. Тўпиғим дарз кетган экан. Гипс қилдиргач, уйимга олиб келиб қўйишди. Йўл-йўлакай бозор қилиб, ташлаб кетишди. Ўзи аранг уч фарзандини катта қилиш учун 3-4 та ишда ишлаб юрган дугонам Нигора Шофайзиева Тошкентнинг бир бурчагидан икки яшар қизалоғи билан етиб келди. Нега менга эртароқ айтмадинг дея кйиганича, уйимни йиғиштириб, овқат тайёрлаб кетди. Аллоҳим мени яхши инсонларга йўлиқтирганига, атрофимда шундай меҳрибон одамлар борлигидан кўзимга ёш келди. Ўзимни бахтиёр ҳис этдим..\nОпамни йўқотдим. Икки йил ичида шамдай эриб сўнган, бошқа инсонларга ёрдам бериб, ўзига ёрдам бера олмаган қадрдон инсонимни, отамдан сўнг таянчимни йўқотдим… У жон бераётганида қўлини ушлаб турар эканман, унинг ҳали ишга чиқиши, ҳали охиригача тузалмаган беморлари борлиги, уларга ёрдам бериши кераклиги ҳақидаги сўзларини эшитар эканман, ичимдан ташқарига интилган ўкирикни аранг босиб, жилмайишга ҳаракат қилдим. Иложи бўлмади, кўзимдан оқаётган ёшни тўхтата олмадим…\nЖони узилди, опам атрофидаги барча инсонларнинг юрагидаги катта-кичик қон томири узилди. Нега энди эндигина 50 ёшга тўлган опам дунёдан кўз юмди? дея нидо отилиб чиқди. Ўзимни ўта бахтсиз сездим. Аммо шу ерда бўлган унинг шифокор дугонаси “Гулнора ўлмади, у тирик, томири ураяпти” дегани билан ҳамма жонланди. Бирданига ўзимни дунёдаги энг бахтиёр одамдек ҳис қилдим. Ҳамманинг юзига табассум инди. Мачитга кўз ёшларини арта-арта кетган поччам халлослаганича қайтиб келди. Фарзандлари “аяжон” дея унинг олдига югуришди. Аммо бир неча дақиқадан сўнг бу гаплар ёлғон эканлиги, дугонаси адашганлиги маълум бўлди. Хонадон узра яна бахтсизлик кулранг чойшабини ёйди. Опажоним кетганига мана 4 йил бўлди. Ҳамон уни эсласам, у ёнимда эмаслигдан ўзимни бахтсиз ҳис қиламан, уни жуда соғинаман.\nФарзандларим ҳам катта бўлиб қолишди. Бир куни кечқурун улар кўчадан нимжон, ярим чалажон мушук боласини топиб келишди. Уни икки соат чўмилтириб, бургаларидан тозалашди. Бечора жонивор шу даражада очлик ва совуқдан мадорсизланган эдики, хаттоки сут ҳам ича олмади. Унга амаллаб шприцда сут беришди. Қорни тўйган ва тозаланган мушукча бир пасда мудраб, ўғлимнинг кафтлари орасида муриллай бошлади. Гоҳида кўзларини ярим очиб, ўғлимга қараб қўярди. Болаларнинг уч соат давомида жажжи мушукча ҳаётини қутқаришга ҳаракатларини кўриб ғалати бўлиб кетдим. Уларга мушукни уйга олиб кирманглар дейишга хаддим сиғмади. Биргаликдаги хатти-ҳаракатлари, мушукчани силаб-сийпалашлари, юзларидаги мамнунлик ва нигоҳларидаги қувончни кўриб ўзимни бахтиёр сездим. Болаларда иссиқ жонга нисбатан меҳрни тарбиялай олганимдан ғурурландим.\nҚийинчиликлар ортда қолди. Анча ўзимни ўнглаб олдим. Яхши кўрган ишим, уйим, машинам бор. Республика бўйлаб журналистларга тренинг ўтганимда ҳар бир янги инсон билан танишиш ва мулоқот чоғида кўнглимда ажиб бир ҳис туяман. Ўзимнинг билганларимни ўзгаларга етказаётганимдан ўзимни бахтли ҳис қиламан…\nКатта чуқурга тушиб, катта тезликда кетаётган машинамнинг олд ғилдираги чиқиб кетди-да, тормоз ишламай қолди. Руль бошқаруви издан чиқиб, машинам йўл четида турган бошқа машинага қарсиллаб урилди. Сўнгра яна йўлга чиқиб, олдинда кетаётган катта юк машинасига урилишига бир сония қолганида бошимга тушган зарбадан ўзимга келиб, қўл тормозини тортдим. Машина 300 метрлар чамаси судралганича, бир ёнбошига қийшайиб тўхтади. Аранг эшикни очиб ташқарига чиқдим. Бирдан миямга келган фикрдан баданим музлаб кетди. Болалар… Болалар тирикми? Қоронғулик тарқаб, бошимда йиғлаб турган қизимни кўрдим. Унинг ёнида турган ўғлимни кўриб, бирдан хурсанд бўлдим. Машинанинг бир томони пачоғланиб, қийшайганича тутаб ётар, аммо барчамиз, энг асосий болаларим жиддий шикастсиз, тирик эди. Қандай бахт…. Аллоҳимнинг ўзи асради..\nЎғлим 2000 нафар талабгорлар ичида ўзи интилган Тошкент Ахборот технологиялари коллежига ўқишга кирди. Имтиҳонларни топширгандан буён ҳар куни “Аяжон кира оламанми ёки йўқми?” деб сўрайдиган ўғлимнинг кодланган рақамининг коллежга кирганлар рўйхатида кўриб кўзимдан ёш чиқиб кетди. Бир йилдан сўнг қизим Ўзбекистон давлат жаҳон тиллари университетининг талабаси бўлди. Тест натижалари чиқадиган кун туни билан ухламадик. Соат тунги учда қизимга талабалик бахти насиб этганлиги ҳақида СМС хабар келди…\nЁлғизликни ҳеч бир аёлга тиламайман. Ёнида суянчиғи бўлмаган, ўзини бахтсиз, ёлғиз сезганида бир сония бўлсада елкасига бош қўйиш мумкин бўлган, аро йўлда қолганида маслаҳатлашиб туғри йўлни кўрсата биладиган, фарзандларига ота меҳрини бера оладиган турмуш ўртоғи бўлсин экан. Аёл бахти деганда оила, фарзандлар каломи, севишғсевилиш тушинилади. Аллоҳим менга бунинг барчасини ато этганидан бахтлиман.\nОлтинчи “Интернет нодавлат нотижорат ташкилотлар фаолиятида” ўқув қўлланмам нашрдан чиқди. Журналистларни қайта тайёрлаш маркази томонидан қўллаб қувватланган ва нашр этилган қўлланмани вилоятлар ОАВ вакиллари учун ташкил этилаётган тренингларда тарқатиб, журналистлар ва ННТ вакилларидан раҳмат эшитганимда, оз бўлсада миллий журналистикамиз ривожига ўз ҳиссамни қўшим, инсонларга оз бўлсада зиё улашаётганимдан бахтлиман.\nНавбатдаги медиатренинг “Талабалар интернет ҳаракати” лойиҳаси доирасида Чимёнда жойлашган “Камолот” оромгоҳида ташкил этилди. Атиги 5 кун давомида гуруҳимдаги турли вилоятлардан келган 35 нафар ёшлар илан шу даражада дўстлашдикки, уларни кузатар эканман кўзимга ёш келди. Келажагимиз ана шундай иқтидорли, ўзига нисбатан талабчан, билимга чанқоқ ёшларимиз қўлида эканлигидан ғурурландим. Уларга оз бўлсада билганларимни ўргатганимдан, журналистика соҳасига мутлақо бегона бўлган йигит-қизларни соҳага ошно этганимдан ўзимни бахтиёр сездим.\nҚизим Хитойда бир йил таълим олиш учун давлат грантини қўлга киритди. Ўғлим 4 та хориж университетларига ўқишга кирди ва Хитойнинг Чанжоу технологик университетни танлади. Хозир иккаласи ҳам Хитойда. Ҳар куни интернетдаги мулоқот дастурлари орқали улар билан гаплашиб, қувончдан порлаётган кўзларини кўрар эканман, нақадар бахтиёр инсон эканлигимни яна бир бор ҳис этдим…\nАввалгиси: ЖИЗНЬ ПРОДОЛЖАЕТСЯ…


ترجمة معاني سورة الأعراف - الترجمة الأوزبكية - محمد صادق - موسوعة القرآن الكريم\nАлиф. Лаам. Мийм. Соод.\nБу, сенга у ила огоҳлантиришинг учун ва мўминларга эслатма этиб нозил қилинган китобдир. Кўнглингда ундан танглик бўлмасин.\nСизларга Роббингиздан нозил қилинган нарсага эргашинглар! Ундан бошқа валий — дўстларга эргашманглар. Жуда оз эслайсизлар.\nҚанчадан-қанча шаҳар-қишлоқларни ҳалок қилдик. Бас, азобимиз уларга тун уйқусида ёки кун уйқусида келди.\nБас, Бизнинг азобимиз келган чоғида уларнинг даъволари: «Албатта, биз золимлардан бўлган эдик», – дейишларидан бошқа нарса бўлмади.\nБас, Биз, албатта, Пайғамбар юборилганлардан ҳам ва, албатта, Пайғамбарлардан ҳам сўрармиз.\nЎша куни (амалларни) тортиш ҳақдир. Бас, кимнинг тортилган(амал)лари оғир келса, ана ўшалар нажот топгувчилардир.\nВа кимнинг тортилган (амал)лари енгил келса, бас, ана ўшалар Бизнинг оятларимизга зулм қилиб, ўзларига зиён этганлардир.\nБатаҳқиқ, сизларга ер юзида қудрат ва имкониятлар бердик ва унда сизлар учун яшаш воситалари қилдик. қанчалар оз шукр қиласизлар-а?!\nВа батаҳқиқ, Биз сизларни яратдик, кейин сизларга суврат бердик. Сўнгра эса, фаришталарга: «Одамга сажда қилинг», – дедик. Бас, улар сажда қилдилар. Магар иблис сажда қилувчилардан бўлмади.\nУ зот: «Сенга амр этганимда сажда қилишингдан нима тўсди?» – деди. У: «Мен ундан яхшиман, мени ўтдан яратдинг ва уни лойдан яратдинг», – деди.\nУ зот: «Бас, у(жаннат)дан туш! Сен учун унда мутакаббирлик қилиб юриш йўқ. Бас, чиқ! Албатта, сен хору зор бўлгувчилардансан», – деди.\nУ: «Менга улар қайта тирилтириладиган кунгача муҳлат бер», – деди.\nУ зот: «Албатта, сен муҳлат берилганлардансан», – деди.\nУ: «Мени иғвога учирганинг сабабли, албатта, мен уларни Тўғри йўлингда тўсиб ўтираман.\nСўнгра, уларнинг олдиларидан, орқаларидан, ўнг томонларидан ва чап томонларидан келаман. Ва уларнинг кўпларини шукр қилувчи ҳолда топмассан», – деди.\nУ зот: «Ундан мазамматга учраган ва қувилган ҳолингда чиқ!!! Улардан ким сенга эргашса, албатта, жаҳаннамни сизларнинг ҳаммангиз билан тўлдирурман», – деди.\nБас, шайтон икковларининг беркитилган авратларини очиш учун уларни васваса қилди ва: «Роббингиз сизни ушбу дарахтдан фақат икковингиз фаришта бўлмаслигингиз ёки абадий қолмаслигингиз учунгина ман қилди», – деди.\nУларга: «Албатта, мен сизларга насиҳат қилувчиларданман», – деб қасам ичди.\nБас, уларни алдов ила паст(ҳолат)га туширди. Икковлари дарахтдан татиб кўришганда, авратлари ўзларига кўриниб қолди ва ўзларига жаннат баргларидан тўсиқ тўқий бошладилар. Шунда, Роббилари уларга нидо қилиб: «Сизларни ана ўша дарахтдан қайтарган эмасмидим ва, албатта, шайтон икковингизга очиқ-ойдин душмандир, демаганмидим?!» – деди.\nИкковлари: «Эй Роббимиз, биз ўзимизга зулм қилдик. Агар Сен бизни мағфират қилмасанг ва бизга раҳим қилмасанг, албатта, зиён кўрганлардан бўламиз», – дедилар.\nУ зот: «Бир-бирингизга душман бўлган ҳолингизда тушинглар. Сизларга ер юзида қароргоҳ бор ва маълум вақтгача фойдаланиш бор», – деди.\nУ зот: «Унда ҳаёт кечирасизлар, унда ўласизлар ва ундан қайта чиқариласизлар», – деди.\nЭй, Одам болалари, батаҳқиқ, сизларга авратингизни тўсадиган либос ва зийнат либосини нозил қилдик. Тақво либоси, ана ўша яхшидир. Ана ўшалар Аллоҳнинг оят-белгиларидандир. Шоядки, эсласалар.\nЭй, Одам болалари, шайтон ота-онангизни ўзларига авратларини кўрсатиш учун устларидан либосларини ечиб, жаннатдан чиқарганидек, сизни ҳам фитнага солмасин. Албатта, у ва унинг ёрдамчилари сизни сиз кўрмайдиган томондан кўрадир. Биз, албатта, шайтонларни иймон келтирмайдиганларга дўст қилганмиз.\nУлар қачон фоҳиша иш қилсалар: «Ота-боболаримиз ушбуни қилаётганини кўрдик. Буни бизга Аллоҳ буюрган», – дерлар. «Аллоҳ, албатта, фаҳш ишларга буюрмас. Аллоҳ шаънига билмайдиган нарсангизни айтасизми?!» – дегин.\nСен: «Роббим адолатга амр қилди. Ҳар бир ибодатхонада юзингизни тўғри тутинг. Унинг динига ихлос этган ҳолда дуо қилинг. Сизларни аввалда қандай яратган бўлса, ўша ҳолда қайтасизлар», – деб айт.\nБир гуруҳни ҳидоят қилди. Бошқа гуруҳга йўлдан озиш ҳақ бўлди. Чунки, улар Аллоҳни қўйиб шайтонларни ўзларига дўст тутдилар. Ҳамда ўзларини, албатта, ҳидоят топганлар, деб ҳисобларлар.\nЭй, Одам болалари, ҳар бир ибодат чоғида ўз зийнатингизни олинг. Еб-ичинг ва исроф қилманг. Чунки, У исроф қилувчиларни севмас.\nСен: «Аллоҳ Ўз бандаларига чиқарган зийнатларни ва покиза ризқларни ким ҳаром қилди?!» – деб айт. Сен: «Улар ҳаёти дунёда иймон келтирганларга, қиёмат кунида эса фақат ўзларига хосдир», – деб айт. Биладиган қавмлар учун оятларни мана шундай муфассал баён қилурмиз.\nСен: «Роббим фақатгина ошкора ва яширин фаҳш ишларни, гуноҳларни, ноҳақ тажовузкорликни ва Аллоҳга ҳеч қандай ҳужжат туширмаган нарсаларни шерик қилиб олишингизни ҳамда Аллоҳга нисбатан билмаган нарсани айтишни ҳаром қилган, холос», – деб айт.\nҲар бир умматнинг ажали бор. Ажаллари келган вақтида бирор соатга кетга ҳам, олдинга ҳам сура олмаслар.\nЭй, Одам болалари, агар сизларга ўзингиздан бўлган Пайғамбарлар келиб, оятларимни сўзлаганда, бас, ким тақво қилса ва яхши амал қилса, уларга хавф йўқдир ва улар хафа ҳам бўлмаслар.\nАллоҳга нисбатан ёлғон тўқиган ёки унинг оятларини ёлғонга чиқарган кимсадан ҳам золимроқ одам борми?! Ана ўшаларга китобдан насибалари етар. Бизнинг элчиларимиз келиб уларнинг жонларини олаётиб: «Аллоҳдан ўзга ибодат қилаётган нарсаларингиз қани?» – дерлар. Улар: «Биздан ғойиб бўлишди», – дерлар ва ўз зиёнларига, кофир бўлганларини айтиб, гувоҳлик берарлар.\nУ зот: «Сиздан олдин ўтган, жин ва инсдан бўлган умматлар билан дўзахга киринг», – дер. Қачонки, қайси бир уммат (дўзахга) кирса, шеригини лаънатлар. Бироқ у ерда ҳаммалари топишганларида, кейингилари аввалгиларини (маломат қилиб): «Эй Роббимиз, бизни анавилар адаштирган эдилар. Уларга дўзах азобини икки баробар қилиб бер», – дерлар. У зот: «Ҳаммага ҳам икки баробар, лекин билмайсизлар», – дер.\nАввалгилар кейингиларга: «Сизларнинг биздан афзаллик томонингиз йўқ. Қилган касбингизга яраша азобни тортаверинглар», – дерлар.\nАлбатта, оятларимизни ёлғонга чиқарганлар ва улардан кибр қилганларга осмон эшиклари очилмас ва улар туя игна тешигидан ўтмагунча жаннатга кирмаслар. Жиноятчиларни мана шундай жазолаймиз.\nИймон келтириб, яхши амалларни қилганлар — Биз ҳеч бир жонни тоқатидан ташқари нарсага таклиф қилмаймиз — ана ўшалар жаннат эгаларидир. Улар унда абадий қолурлар.\nВа кўксиларидаги ғиллу ғашларни чиқариб олдик, остиларидан анҳорлар оқиб турибди. Улар: «Бизни шунга ҳидоят қилган Аллоҳга ҳамдлар бўлсин, агар Аллоҳ бизни ҳидоят қилмаганда, ўзимиз йўл топа олмас эдик. Роббимизнинг элчилари ҳақни келтирдилар», – дедилар. Ва уларга: «Мана шу жаннатингизни қилган амалларингиз туфайли мерос қилиб олдингиз», – деб нидо қилинур.\nВа жаннат эгалари дўзах эгаларига: «Биз Роббимиз бизга ваъда қилган нарсанинг ҳақ эканини топдик. Сизлар ҳам Роббингиз ваъда қилган нарсанинг ҳақ эканини топдингизми?!» – деб нидо қиладир. Улар: «Ҳа!» – дерлар. Бас, улар ўрталарида бир жарчи: «Золимларга Аллоҳнинг лаънати бўлсин!!!\nАллоҳнинг йўлидан тўсадиган, уни бузишни истайдиган ва охиратга кофир бўлувчиларга!!!» – деб жар соладир.\nОраларида тўсиқ бор, у деворлар устидаги кишилар ҳаммаларини сиймоларидан танирлар. Тамаъ қилган ҳолларида кирмай турган жаннат эгаларига: «Сизга салом бўлсин», – деб нидо қилурлар.\nСизлар «Аллоҳ уларга раҳмат етказмас», деб қасам ичганингиз ана уларми?! (Уларга): Жаннатга киринглар! Сизга хавф йўқ ва сиз хафа ҳам бўлмайсиз, дейилди-ку!» – дерлар.\nДўзах эгалари жаннат эгаларига: «Бизга ҳам сувдан ёки Аллоҳ сизга ризқ қилиб берган нарсадан тўкинглар», – деб нидо қиларлар. Улар: «Албатта, Аллоҳ буларни кофирларга ҳаром қилган.\nДинларини ўйин-кулги қилиб олган ва ҳаёти дунё ғурурига кетганларга», – дерлар. Бас, бу Кунда улар бугунги ҳолга дучор бўлишларини унутганлари ва оятларимизни инкор қилганларидек, Биз ҳам уларни унутамиз.\nУлар унинг таъвийлини — оқибатини кутмоқдалар, холос. Унинг таъвийли келган кунда илгари уни унутганлар: «Роббимизнинг Пайғамбарлари ҳақ ила келган эканлар. Энди бизга шафоат қилувчилар борми, шафоат қилсалар ёки ортга қайтарилсаг-у, қилган амалларимиздан бошқача амалларни қилсак», – дерлар. Батаҳқиқ, улар ўзларига зиён қилдилар ва тўқиб олган нарсалари улардан ғойиб бўлди.\n«Албатта, осмонлару ерни олти кунда яратган, сўнгра (Зоти ва улуғлигига муносиб суратда) Аршга юксалган Роббингиз кеча ила кундузни қоплайдир. Униси бунисини шошилиб қувлайдир. Қуёш, ой ва юлдузларни Ўз амрига бўйсундирилган қилиб яратди. Огоҳ бўлинг, яратиш ва амр қилиш Унинг Ўзига хосдир. Оламларнинг Робби — Аллоҳ буюкдир. @مصحح\nالنص الأصلي «Албатта, осмонлару ерни олти кунда яратган, сўнгра аршни эгаллаган Роббингиз кеча ила кундузни қоплайдир. Униси бунисини шошилиб қувлайдир. Қуёш, ой ва юлдузларни Ўз амрига бўйсундирилган қилиб яратди. Огоҳ бўлинг, яратиш ва амр қилиш Унинг Ўзига хосдир. Оламларнинг Робби — Аллоҳ буюкдир.\nУ Ўз раҳматидан олдин шамолларни хушхабар қилиб юборадиган Зотдир. Қачонки, улар оғир булутларни кўтариб келтиргач, у ила ўлик юртни суғорамиз. Ундан сув тушириб, ўша ила турли мевалар чиқарамиз. Ўликларни ҳам шундай қилиб чиқарамиз. Шоядки, эсласангизлар.\nПок юртнинг набототи Роббининг изни ила чиқадир. Нопок бўлгани эса, фақат қийинчилик ила чиқадир. Шукр келтирган қавмлар учун оятларимизни шундай хилма-хил баён қиламиз.\nБатаҳқиқ, Биз Нуҳни ўз қавмига юбордик. Бас, у: «Эй қавмим, Аллоҳга ибодат қилинглар. Сизларга Ундан ўзга илоҳ йўқ. Албатта, мен сизларнинг буюк куннинг азобига гирифтор бўлишингиздан қўрқаман», – деди.\nУнинг қавмидан бўлган зодагонлар: «Албатта, биз сенинг очиқ-ойдин залолатда эканингни кўряпмиз», – дедилар.\nУ: «Эй қавмим, менда залолат йўқ. Ва лекин мен оламларнинг Роббидан Пайғамбарман.\nЎзингиздан бўлган бир кишига, сизларни огоҳлантириш учун ва тақво қилиб, шояд, раҳматга эришсангиз деб, Роббингиздан эслатма келганидан ажабланасизларми?!» – деди.\nБас, уни ёлғончига чиқардилар. Сўнг, Биз уни ва у билан бирга бўлганларни кемада қутқардик ва оятларимизни ёлғонга чиқарганларни ғарқ қилдик. Чунки, улар кўр қавм эдилар.\nВа Одга ўз биродари Ҳудни (юбордик). У: «Эй қавмим, Аллоҳга ибодат қилинглар. Сизларга Ундан ўзга илоҳ йўқ. Тақво қилмайсизларми?!» – деди.\nУнинг қавмидан куфр келтирган зодагонлар: «Албатта, биз сени эси пастликда кўриб турибмиз ва албатта биз сени ёлғончилардан деб биламиз», – дедилар.\nУ: «Эй қавмим, менда эси пастлик йўқ. Ва лекин мен оламларнинг Роббидан Пайғамбарман.\nЎзингиздан бўлган бир кишига сизларни огоҳлантириш учун Роббингиздан эслатма келганидан ажабландингизми?! Сизларни Нуҳ қавмидан кейин халифа қилганини ва хилқатингизда куч-қувватни зиёда қилганини эсланг. Аллоҳнинг неъматларини эсланг. Шоядки, нажот топсангиз», – деди.\nУлар: «Сен бизга ёлғиз Аллоҳнинг Ўзига ибодат қилишимиз ва ота-боболаримиз ибодат қилган нарсаларни тарк этишимиз учун келдингми?! Агар ростгўйлардан бўлсанг, бизга ваъда қилаётган нарсангни келтир!» – дедилар.\nУ: «Батаҳқиқ, устингизга Роббингиз томонидан азоб ва ғазаб тушди. Мен билан, Аллоҳ ҳеч бир ҳужжат туширмаган, ўзингиз ва ота боболарингиз қўйиб олган номлар ҳақида тортишасизларми?! Бас, интизор бўлиб туринглар! Мен ҳам сизлар билан интизор бўлувчиларданман», – деди.\nБас, унга ва у билан бирга бўлганларга Ўз раҳматимиз ила нажот бердик ва оятларимизни ёлғонга чиқарганларнинг кетларини уздик. Улар мўмин эмас эдилар.\nВа Самудга ўз биродари Солиҳни (юбордик). У: «Эй қавмим, Аллоҳга ибодат қилинглар. Сизларга Ундан ўзга илоҳ йўқ. Сизга Роббингиздан ҳужжат келди. Аллоҳнинг мана бу туяси сизларга белгидир. Уни Аллоҳнинг ерида тек қўйинглар. Унга ёмонлик етказманглар. Яна сизни аламли азоб тутмасин-а!\nВа сизларни Оддан кейин халифа қилганини ва сизга ер юзида имкон бериб, текисликларида қасрлар қуриб, тоғлардан уйлар ўйганларингизни эсланг. Аллоҳнинг неъматларини эсланг ва ер юзида фасод-ла бузғунчилик қилманг!» – деди.\nУнинг қавмидан мутакаббир бўлган зодагонлар заифҳол бўлганлардан иймон келтирганларига: «Солиҳни Роббидан Пайғамбар қилиб юборилган, деб билмоқдамисиз?!» – дедилар. Улар: «Албатта, биз у ила юборилган нарсага иймон келтирувчилармиз», – дедилар.\nМутакаббир бўлганлар: «Албатта, биз сиз иймон келтирганга кофирмиз», – дедилар.\nБас, туяни сўйдилар, Роббилари амрида тажовузкорлик қилишди ва: «Эй Солиҳ, агар ростгўйлардан бўлсанг, бизга ваъда қилаётган нарсангни келтир!» – дедилар.\nКейин, улардан юз ўгирди ва: «Эй қавмим, батаҳқиқ, мен сизга Роббимнинг юборганини етказдим ва насиҳат қилдим. Лекин сиз насиҳат қилувчиларни севмас экансиз», – деди.\nАлбатта, сизлар аёлларни қўйиб, эркакларга шаҳват ила яқинлик қилмоқдасизлар. Йўқ! Сизлар исрофчи қавмсиз!» – деганини эсла.\nҚавмнинг жавоби: «Уларни қишлоғингиздан чиқариб юборинг, чунки улар жуда ҳам покиза бўлаверадиган одамлар экан», дейишларидан бошқа нарса бўлмади.\nБас, унга ва аҳлига нажот бердик. Магар хотини ҳалок бўлгувчилардан бўлди.\nВа Биз уларнинг устидан «ёмғир» ёғдирдик. Жинояткорларнинг оқибати қандай бўлганига назар сол!\nВа Мадянга ўз биродарлари Шуъайбни (юбордик). У: «Эй қавмим, Аллоҳга ибодат қилинг. Сизга Ундан ўзга илоҳ йўқ. Батаҳқиқ, сизга Роббингиздан ҳужжат келди. Бас, ўлчов ва тарозуни тўлиқ адо этинг, одамларнинг нарсаларидан камайтириб қолманг ва ер юзида унинг ислоҳидан кейин бузғунчилик қилманг. Агар мўмин бўлсангиз, шундай қилмоғингиз ўзингиз учун яхшидир.\nҲар кўчада ўтириб олиб қўрқитманг. Аллоҳнинг йўлидан Унга иймон келтирганларни тўсманг ва у(йўл)нинг эгри бўлишини истаманг. Оз бўлган чоғингизда сизни кўпайтириб қўйганини эсланг. Бузғунчиларнинг оқибати қандай бўлганига назар солинг.\nАгар сиздан бир тоифа мен ила юборилган нарсага иймон келтирган ва бошқа тоифа иймон келтирмаган бўлса, бас, Аллоҳ орамизда ҳукм қилгунча сабр қилинглар. У ҳукм қилувчиларнинг яхшисидир», – деди.\nУнинг қавмидан мутакаббир бўлган зодагонлар: «Эй Шуъайб, ёки, албатта, сени ва сен билан бирга иймон келтирганларни ўз қишлоғимиздан чиқарамиз ёки ўз миллатимизга қайтасизлар», – дедилар. У: «Гарчи ёмон кўрувчи бўлсак ҳам-а?!\nАгар сизнинг миллатингизга Аллоҳ бизга ундан нажот бергандан сўнг қайтсак, батаҳқиқ, Аллоҳга нисбатан ёлғон тўқиган бўламиз. Биз учун унга қайтиш мутлақо мумкин эмас, магар Роббимиз — Аллоҳ хоҳласагина (мумкин). Роббимиз ҳамма нарсани ўз илми ила қамраб олгандир. Аллоҳга таваккал қилдик. Эй Роббимиз, биз билан қавмимизнинг орамизни ҳақ ила очгин. Сен очувчиларнинг яхшисидирсан», – деди.\nУнинг қавмидан бўлган, куфр келтирган зодагонлар: «Агар Шуъайбга эргашсангиз, у ҳолда, албатта, зиён кўрувчидирсиз», – дедилар.\nШуъайбни ёлғончига чиқарганлар, худди у ерда яшамагандек бўлдилар. Шуъайбни ёлғончига чиқарганлар, ўшалар зиён кўрувчилар бўлдилар.\nКейин улардан юз ўгирди ва «Эй қавмим, батаҳқиқ, сизга Роббимнинг юборганларини етказган эдим ҳамда сизга насиҳат қилган эдим. Қандай қилиб кофир қавмларга қайғурай», – деди.\nҚайси бир қишлоққа Пайғамбар юборсак, албатта, унинг аҳлини тазарруъ қилишлари учун зарарлар ва мусийбатлар ила тутганмиз.\nСўнгра ёмонликни яхшиликка алмаштирганмиз. Токи, кўпайишиб ва «Ота-боболаримизга ҳам қийинчилик ва хурсандчилик етган эди», деганларида, уларни ўзларига сездирмай, тўсатдан тутганмиз.\nАгар қишлоқлар аҳллари иймон келтирганларида ва тақво қилганларида эди, Биз, албатта, уларга осмону ердан баракотларни очиб қўяр эдик. Лекин улар ёлғонга чиқардилар, бас, уларни қилган касблари туфайли тутдик.\nҚишлоқлар аҳли уларга Бизнинг бало-қазойимиз чоштгоҳда, ўйнаётган ҳолларида келишидан хотиржаммилар?!\nАллоҳнинг макридан хотиржам бўлдиларми?! Аллоҳнинг макридан фақат зиён кўрувчи қавмларгина хотиржам бўлурлар.\nЕрга унинг аҳлидан кейин меросхўр бўлганларга, агар хоҳласак, гуноҳлари туфайли уларга мусийбат етказишимиз ва қалбларига муҳр босиб, эшитмайдиган қилиб қўйишимиз аён бўлмадими?!\nБиз сенга ана ўша қишлоқларнинг хабарларини қисқа қилиб айтиб бермоқдамиз. Батаҳқиқ, уларга Пайғамбарлари очиқ-ойдин ҳужжатлар билан келдилар. Аммо, улар олдин ёлғонга чиқарган нарсаларига иймон келтирмадилар. Аллоҳ шундай қилиб кофирлар қалбига муҳр босди.\nУларнинг кўпларида аҳдга вафо кўрмадик. Агар уларнинг кўпларини топсак ҳам, фосиқликда топдик.\nСўнгра, уларнинг ортидан Мусони Ўз оятларимиз ила Фиръавн ва унинг зодагонларига юбордик. Бас, у(оят)ларга зулм қилдилар. Бузғунчиларнинг оқибати қандай бўлишига назар сол.\nМенга Аллоҳ ҳақида ҳақдан бошқани айтмаслик лозимдир. Батаҳқиқ, мен сизларга Роббингиздан очиқ-ойдин ҳужжат келтирдим. Мен ила Бани Исроилни қўйиб юбор», – деди.\nУ: «Агар мўъжиза келтирган бўлсанг, ростгўйлардан бўлсанг, келтир уни», – деди.\nВа қўлини чиқарган эди... баногоҳ у назар солувчиларга оппоқ бўлиб кўринди.\nСизларни ерингиздан чиқаришни хоҳлайди. Бас, нимага амр қиласизлар?» – дедилар.\nҲамма билимдон сеҳргарларни сенга олиб келсинлар», – дедилар.\nСеҳргарлар Фиръавнга келиб: «Агар биз ғолиб бўлсак, албатта, мукофот олсак керак?» – дедилар.\nУ: «Ҳа. Ва, албатта, менинг яқин кишиларимдан бўлурсизлар».\nУлар: «Эй Мусо, ёки сен ташла, ёки биз ташловчи бўлайлик», – дедилар.\nУ: «Сизлар ташланглар», – деди. Улар ташлаганларида, одамларнинг кўзини сеҳрладилар, қўрқитдилар ва зўр сеҳр кўрсатдилар.\nБиз Мусога: «Асоингни ташлагин», деб ваҳий юбордик. Бирдан, у улар уйдираётган нарсани юта бошлади.\n«Оламларнинг Роббига иймон келтирдик.\nМусо ва Ҳоруннинг Роббига», – дедилар.\nАлбатта, оёқ-қўлларингизни қарама-қарши томонидан кесаман ва ҳаммангизни осаман», – деди.\nСен биздан фақат Роббимизнинг оятлари келганда уларга иймон келтирганимиз учунгина ўч олмоқдасан! Эй Роббимиз, устимиздан сабр тўккин ва мусулмон ҳолимизда вафот эттиргин», – дедилар.\nФиръавн қавмидан бўлган зодагонлар: «Сени ва худоларингни тарк қилса ҳам, Мусо ва унинг қавмини ер юзида бузғунчилик қилишларига йўл қўйиб берасанми?» – дедилар. У: «Ўғилларини ўлдирурмиз ва аёлларини тирик қолдирурмиз ва, албатта, биз улар устидан қаҳр ўтказувчимиз», – деди.\nМусо ўз қавмига: «Аллоҳдан ёрдам сўранглар ва сабр қилинглар. Ер Аллоҳники, уни бандаларидан кимни хоҳласа, ўшанга мерос қилиб берадир. Ва оқибат тақводорларникидир», – деди.\nУлар: «Сен бизга келмасингдан олдин ҳам, келганингдан кейин ҳам озор тортдик», – дедилар. У: «Шоядки, Роббингиз душманларингизни ҳалок этиб, сизларни ер юзига халифа қилиб, қандай амал қилишингизга назар солса», – деди.\nБиз Фиръавн аҳлини, шояд эсласалар деб, (қаҳатчилик) йиллар ва мевалар танқислиги ила тутдик.\nУлар ўзларига яхшилик етганда: «Бунга биз ҳақдормиз», – дедилар. Агар уларга ёмонлик етса, Мусо ва у билан бирга бўлганлардан шумландилар. Огоҳ бўлсинларким, уларнинг шумликлари Аллоҳнинг ҳузуридан бошқа жойда эмас. Лекин кўплари билмаслар.\nУлар: «Ҳар қанча оят келтириб бизни сеҳрламоқчи бўлсанг ҳам, биз сенга иймон келтиргувчи эмасмиз», – дедилар.\nБас, уларнинг устидан тўфон, чигиртка, мита, бақа ва қонларни очиқ-ойдин ва муфассал белгилар қилиб юбордик. Бас, улар мутакаббирлик қилдилар ва жиноятчи қавм бўлдилар.\nҚачонки устиларига азоб тушса: «Эй Мусо, сенга берган аҳд ҳурмати, Роббингга дуо қил, агар биздан азобни кўтарсанг, албатта, сенга иймон келтирурмиз ва Бани Исроилни сен билан қўйиб юборурмиз», – дер эдилар.\nБас, улардан интиқом олдик. Оятларимизни ёлғонга чиқарганлари ва улардан ғофил бўлганлари учун уларни денгизга ғарқ қилдик.\nВа хўрланиб юрган қавмни эса, ўзимиз баракали қилган ернинг машриқию мағрибига меросхўр қилдик. Сабр қилганлари учун Роббингнинг гўзал сўзлари Бани Исроилга батамом бўлди. Фиръавн ва унинг қавми қурган нарсаларни ва улар юксалтирган нарсаларни вайрон қилдик.\nВа Бани Исроилни денгиздан олиб ўтдик. Бас, улар ўз санамларига берилиб сиғинаётган қавм устига келдилар. Улар:» Эй Мусо, бизга ҳам худди уларнинг худоларига ўхшаш худо қилиб бер», – дедилар. У: «Албатта, сиз жоҳил қавм бўлаётибсиз.\nАхир, анавилар ичида турган нарса ҳалокатдир ва қилаётган ишлари ботилдир», – деди.\n«Сизларга Аллоҳдан ўзгани худо қилиб берайми?! Ҳолбуки, У сизларни оламлардан афзал қилган зот-ку!» – деди.\nВа Мусо билан ўттиз кечага ваъдалашдик. Кейин эса, уни ўн (кеча) билан тугал қилдик. Бас, Роббининг белгилаган вақти тўлиқ қирқ кеча бўлди. Мусо акаси Ҳорунга: «Қавмимда менинг ўрнимни ол, яхши иш қил, бузғунчиларнинг йўлига эргашма», – деди.\nМусо мийқотимизга келиб, Робби унга гапирганида, У: «Роббим, менга (жамолингни) кўрсатгин, Сенга назар солай», – деди. У зот: «Мени ҳеч кўра олмассан. Лекин тоққа назар сол, агар у маконида собит тура олса, бас, Мени кўрасан», – деди. Робби тоққа тажаллий қилганида, уни титилган ҳолга келтирди ва Мусо ҳушидан кетиб йиқилди. Ҳушига келгач: «Сен поксан, Сенга тавба қилдим. Мен мўминларнинг аввалгисиман», – деди.\n«Эй Мусо, мен сени одамлар ичидан Пайғамбарлигим ва гаплашишим ила танлаб олдим. Бас, сенга берган нарсамни ол ва шукр қилувчилардан бўл!» – деди.\nВа унга лавҳларда ҳамма нарсадан мавъиза ва ҳар бир нарсанинг тафсилотини ёзиб бердик. «Бас, уларни қувват ила тут ва аҳлингга буюр, уларнинг энг яхшиларини олсинлар. Энди, сизларга фосиқларнинг диёрини кўрсатаман», – дедик.\nЭнди, ер юзида ноҳақдан мутакаббирлик қилаётганларни, барча оятларни кўрсалар ҳам, уларга иймон келтирмаётганларни, тўғрилик йўлини кўрсалар ҳам, уни ўзларига йўл тутмаётганларни, агар адашув йўлини кўрсалар, уни ўзларига йўл тутаётганларни Ўз оятларимдан бураман. Бундай бўлиши уларнинг оятларимизни ёлғонга чиқаришлари ва улардан ғофил бўлишлари сабабидандир.\nОятларимизни ва охират мулоқотини ёлғонга чиқарганлар амаллари беҳуда кетганлардир. Улар фақат қилиб юрган амалларининг жазосини олурлар.\nМусонинг қавми ундан кейин тақинчоқларидан (бўлган), бўкирадиган бузоқ жасадини (худо) тутдилар. Унинг уларга гапирмаслигини ва уларни ҳидоят қилмаслигини билмадиларми?! Уни (худо) тутдилар ва зулм қилувчилардан бўлдилар.\nҚўллари тушган пайтда ва ўзларининг адашганларини билганларида: «Агар Роббимиз бизга раҳим қилмаса ва мағфират этмаса, албатта, зиёнкорлардан бўламиз», – дедилар.\nҚачонки Мусо ўз қавмига ғазабланган ва афсус қилган ҳолида қайтганида: «Менинг кетимдан қандай ҳам ёмон халифа бўлдингиз. Роббингизнинг амридан (олдин) шошилдингизми?!» – деди ва лавҳларни ташлаб, акасининг бошидан тутиб, ўзига торта бошлади. У (Ҳорун): «Эй онамнинг боласи, шубҳасиз, бу қавм мени хўрлади ва ўлдириб қўйишларига сал қолди. Энди сен душманларни устимдан кулдирмагин ва мени ҳам золим қавмлардан деб билмагин», – деди.\nУ: «Роббим, мени ва акамни мағфират қилгин ва бизларни Ўз раҳматингга киритгин. Сенинг Ўзинг раҳим қилгувчиларнинг раҳимлироғисан», деди.\nАлбатта, бузоқни (худо) тутганларга Роббиларидан ғазаб ва ҳаёти дунёда хорлик етадир. Ёлғон тўқувчиларни мана шундай жазолармиз.\nҚачонки Мусонинг ғазаби босилгач, лавҳларни олди. Уларнинг нусхасида Роббиларидан ҳақиқатда қўрқадиганлар учун ҳидоят ва раҳмат бор эди.\nВа Мусо мийқотимизга қавмидан етмиш кишини танлаб олди. Уларни даҳшатли зилзила тутган пайтда: «Эй Роббим, агар хоҳласанг, буларни ҳам, мени ҳам бундан олдин ҳалок қилсанг бўларди. Эси пастларимиз қилган иш туфайли бизни ҳалок қиласанми? Бу Сенинг синовингдан бошқа нарса эмас. У ила кимни хоҳласанг, адаштирасан ва кимни хоҳласанг, ҳидоятга соласан. Сен валийимизсан, бас, бизни мағфират қил ва раҳим эт. Сенинг Ўзинг мағфират қилувчиларнинг энг яхшисисан.\nВа бизга бу дунёда ҳам, охиратда ҳам яхшиликни ёзиб қўй. Биз Сенинг Ўзингга тавба қилдик», – деди. У зот: «Азобим ила кимни хоҳласам, тутаман. Раҳматим эса, ҳамма нарсадан кенгдир. Уни тақво қилганларга, закот берганларга, оятларимизга иймон келтирганларга ёзажакман.\nУлар ўз ҳузурларидаги Таврот ва Инжилда ёзилган ҳолида топиладиган, уларни яхшиликка буюриб, ёмонликдан қайтарадиган, уларга покиза нарсаларни ҳалол қилиб, нопок нарсаларни ҳаром қиладиган, устиларидаги юкни енгиллатиб, кишанларни ечадиган уммий Набий, Пайғамбарга эргашурлар. Бас, унга иймон келтириб, ёрдам бериб ва уни қўллаб-қувватлаган ҳамда унга нозил бўлган нурга эргашганлар — ана ўшалар нажот топгувчилардир», – деди.\nСен: «Эй одамлар, албатта, мен сизларнинг барчангизга, осмонлару ернинг мулки Уники бўлган, Ундан ўзга илоҳ йўқ бўлган ва тирилтириб ўлдирадиган Аллоҳнинг Пайғамбаридирман. Бас, Аллоҳга ҳамда Унинг Аллоҳ ва Унинг калималарига иймон келтирадиган уммий Набийсига иймон келтиринг. Ва унга эргашинг, шоядки, ҳидоят топсангиз», – деб айт.\nВа Мусонинг қавмидан баъзи жамоалар борки, ҳақ ила ҳидоят қилиб, у ила адолат қилурлар.\nУларни ўн икки уруғ — жамоага бўлиб юбордик. Ва қавми ундан сув талаб қилган пайтда Мусога: «Асоинг ила тошни ур!» деб ваҳий юбордик. У(тош)дан ўн иккита булоқ отилиб чиқди. Ҳамма одамлар ўз сувхонасини билди. Ва уларга булутни соябон қилдик, манн ва беданаларни нозил қилдик. «Сизларга ризқ қилиб берган нарсаларимизнинг покларини енглар» (дедик). Улар Бизга зулм қилмадилар. Лекин ўзларига зулм қилар эдилар.\nБас, улардан зулм қилганлари уларга айтилгандан ўзга гапни алмаштирдилар. Бас, зулм қилганлари туфайли устларига осмондан азоб юбордик.\nУлардан денгиз соҳилида бўлган қишлоқ ҳақида, шанба кунида ҳаддан ошганлари, шанбалик кунларида балиқлари очиқ келиб, шанбалик қилмаган кунлари келмагани ҳақида сўра. Қилган фосиқликлари туфайли уларни шундай синаймиз.\nУлардан бир жамоат: «Аллоҳ ҳалок қилувчи ёки шиддатли азоб-ла азобловчи қавмга ваъз қилиб нима қиласиз?!» деганида, улар: «Роббингизга узр бўлиши учун ва шоядки, тақво қилсалар деб», – дедилар.\nБас, улар ўзлари қайтарилган нарсадан қайтмай, такаббурлик қилганларида, уларга: «Хўрланган маймунларга айланинг!» – дедик.\nРоббинг, албатта, уларнинг устларига қиёмат кунигача уларга ёмон азобни тоттирадиганларни юборишни эълон қилганини эсла! Албатта, Роббинг иқоби тез Зотдир ва, албатта, У мағфиратли ва раҳимли Зотдир.\nВа уларни ер юзида жамоатларга бўлиб юбордик. Улардан аҳли солиҳлари бор ва улардан ундай эмаслари ҳам бор. Шоядки, қайтсалар деб, уларни яхшиликлар ва ёмонликлар ила синадик.\nБас, улардан сўнг, ортларидан китобни меросга олган бир ўринбосарлар келдики, улар мана бу тубаннинг ўткинчи(матоҳи)ни оладилар ва «Бизни кечирилур», – дерлар. Агар ўшанга ўхшаш ўткинчи нарса келса, яна олаверадилар. Улардан Аллоҳга нисбатан фақат ҳақдан бошқа нарса айтмасликка Китобнинг аҳду паймони олинган эмасмиди?! Улар у(китоб)даги нарсаларни ўрганганлар-ку?! Охират ҳовлиси тақво қилганлар учун яхшидир. Ақл ишлатмайсизларми?!\nКитобни маҳкам тутганлар ва намозни тўкис адо этганлар бўлса, албатта, Биз аҳли солиҳларнинг ажрларини зое қилмасмиз.\nУларнинг устига тоғни худди соябондек кўтарганимизни, улар уни, устимизга тушиб кетади, деб ўйлаганларида, сизга берган нарсамизни қувват ила олинглар ва ундаги нарсани эсланглар, шоядки, тақво қилсангиз, деганимизни эсла.\nРоббинг Бани Одамнинг умуртқа поғонасидан, қиёмат куни «бундан ғофил эдик» демасликларингиз учун, зурриётларини олиб, ўзларига ўзларини гувоҳ қилиб: «Роббингиз эмасманми?» – деганида, «Худди шундай! Гувоҳ бўлдик!» – деганларини эсла.\nЁки: «Ҳақиқатда, ширк келтирганлар олдинги ота-боболаримиз, биз, уларнинг кейинги зурриётимиз. Ботил иш қилувчиларнинг қилмиши туфайли бизларни ҳалок этасанми?» демаслигингиз учун.\nШояд қайтсалар деб, оятларни мана шундай батафсил баён қиламиз.\nУларга оятларимизни берганимизда, улардан ўзини олиб қочган ва уни шайтон эргаштириб кетиб, иғвога учганлардан бўлган шахснинг хабарини тиловат қилиб бер!\nАгар хоҳласак, уни ўша(оят)лар билан кўтарар эдик. Лекин унинг ўзи ерга ёпишди ва ҳавойи нафсига эргашди. Бас, унинг мисоли худди бир итга ўхшар, уни ҳайдасанг ҳам, тилини осилтириб тураверадир, тек қўйсанг ҳам, тилини осилтириб тураверадир. Бу, Бизнинг оятларимизни ёлғонга чиқарган қавмларнинг мисолидир. Бу қиссани ҳикоя қил, шоядки, тафаккур қилсалар.\nБатаҳқиқ, жаҳаннам учун кўплаб жин ва инсларни яратдик. Уларнинг диллари бор-у, тушуна олмаслар. Кўзлари бор-у, кўра олмаслар. Қулоқлари бор-у, эшита олмаслар. Ана ўшалар чорва ҳайвонлари кабидирлар. Балки улардан ҳам баттарроқдирлар. Ана ўшалар ғофилдирлар.\nАллоҳнинг гўзал исмлари бордир. Бас, Унга ўша (исм)лар ила дуо қилинг ва Унинг исмларидан оғадиганларни тек қўйинг. Яқинда қилган амалларига яраша жазоланурлар.\nОятларимизни ёлғонга чиқарганларни эса, улар билмайдиган томондан аста-секин оламиз.\nОсмонлару ернинг мулкларига, Аллоҳ яратган нарсаларга ва, ажаб эмаски, ажаллари яқинлашиб қолган бўлишига назар солмайдиларми? Бундан кейин яна қайси гапга ишонадилар?!\nСендан соат (қиёмат) қачон собит бўлиши ҳақида сўрарлар. Сен: «Унинг илми фақат Роббим ҳузуридадир. Уни фақат Ўзигина зоҳир қиладир. У осмонлару ерда оғир иш бўлади. Сизларга фақат тўсатдан келадир», – деб айт. Худди сен уни билишинг керакдек, сендан сўрарлар. Сен: «Унинг илми фақат Аллоҳнинг ҳузуридадир. Лекин кўп одамлар билмаслар», – деб айт.\nСен: «Ўзим учун на фойда ва на зарарга молик эмасман. Магар Аллоҳнинг хоҳлагани бўлур. Агар ғайбни билганимда, яхшиликни кўпайтириб олган бўлар эдим ва менга ёмонлик етмасди. Мен фақат иймон келтирадиган қавмлар учун огоҳлантирувчи ва башорат берувчиман, холос», – деб айт.\nУ сизларни бир жондан яратган ва ором олсин учун ундан жуфтини яратган Зотдир. Вақтики у (жуфтини) ўраганида енгил ҳомиладор бўлди. Бас, у билан юрди. У оғирлашганда эса, икковлон Роббилари Аллоҳга: «Агар бизга солиҳ (фарзанд) берсанг, албатта, шукр келтирувчилардан бўламиз», – деб дуо қилдилар.\nУларга солиҳ(фарзанд)ни берганида эса, Аллоҳ берган нарсада Унга шериклар қила бошларлар. Аллоҳ улар келтирган ширкдан олийдир.\nҲеч нарсани ярата олмайдиган, ўзлари яратиладиган нарсаларни ширк келтирурларми?\nВа уларга ёрдам беришга қодир эмаслар ҳамда ўзларига ҳам ёрдам бера олмаслар.\nАгар уларни ҳидоятга даъват қилсангиз, сизга эргашмаслар. Уларни даъват қиласизми ёки жим турувчи бўласизми, сиз учун бари бир.\nАлбатта, менинг валийим — эгам Китобни нозил қилган Аллоҳдир. У солиҳларни дўст тутадир.\nАгар уларни ҳидоятга даъват қилсангиз, эшитмаслар. Уларни сенга назар солиб тургандек кўрасан. Ҳолбуки, улар кўрмаслар», – деб айт.\nКечиримли бўл, яхшиликка буюр ва жоҳиллардан юз ўгир.\nАгар сенга шайтон томонидан санчиш санчилса, Аллоҳдан паноҳ сўра. Албатта, У яхши эшитувчи ва яхши кўрувчи Зотдир.\nТақво қилувчилар, агар уларга шайтондан бир шарпа етса, албатта, зикр қиларлар, бас, кўрибсанки, улар (тўғри йўлни) кўрувчи бўлиб турибдилар.\nВа у(шайтон)ларнинг биродарлари йўлдан оздиришда уларга мадад берарлар, сўнгра бунда тўхтамаслар.\nВа агар уларга мўъжиза келтирмасанг, «Ўзинг тўқиб қўявермайсанми?» – дерлар. Сен: «Мен фақат Роббимдан ваҳий қилинган нарсага эргашаман, холос. Мана бу — иймон келтирувчи қавм учун Роббингиздан кўз очувчи, ҳидоят ва раҳматдир», деб айт.\nҚуръон тиловат қилганда, уни тингланглар ва жим туринглар, шояд, раҳматга эришсангиз.\nРоббингни эртаю кеч ичингда тазарруъ-ла, қўрқиб, овоз чиқариб гапирмай зикр қил ва ғофиллардан бўлма.\nРоббинг ҳузуридагилар, албатта, Унинг ибодатидан мутакаббирлик қилмаслар, Уни поклаб ёд этадилар ва Унга сажда қиларлар.\nاللغة العربية - المختصر في تفسير القرآن الكريم اللغة العربية - التفسير الميسر اللغة العربية - معاني الكلمات الترجمة الإنجليزية - صحيح انترناشونال الترجمة الإنجليزية - تقي الدين هلالي ومحسن خان الترجمة الإنجليزية - مركز رواد الترجمة الترجمة الإنجليزية - د. ارفينج الترجمة الإنجليزية - د. وليد بليهش العمري الترجمة الفرنسية - مركز نور إنترناشونال الترجمة الفرنسية - رشيد معاش الترجمة الفرنسية - محمد حميد الله الترجمة الإسبانية - عيسى غارسيا الترجمة الإسبانية - مركز نور إنترناشونال الترجمة الإسبانية (أمريكا اللاتينية) - مركز نور إنترناشونال الترجمة البرتغالية - حلمي نصر الترجمة الألمانية - بوبنهايم الترجمة الألمانية - أبو رضا الترجمة الإيطالية - عثمان الشريف الترجمة التركية - مركز رواد الترجمة الترجمة التركية - شعبان بريتش الترجمة التركية - د. علي أوزك وآخرون الترجمة الإنجليزية للمختصر في تفسير القرآن الكريم الترجمة البلغارية الترجمة التركية للمختصر في تفسير القرآن الكريم الترجمة الفرنسية للمختصر في تفسير القرآن الكريم


Месси, Роналду ва бошқа судланган футболчилар Буюк Британияга кира олмасликлари мумкин\nБуюк Британиянинг Европа Иттифоқидан чиқиши туфайли баъзи футболчи ва спортчиларда Бирлашган Қиролликка киришда муаммолар туғилиши мумкин.\nГап, масалан, Испанияда солиқ тўлашдан бош тортгани учун шартли қамоқ муддати олган футболчилар - Криштиану Роналду, Лионель Месси, Диего Коста ва бошқа спортчилар ҳақида кетмоқда.\n"Агар сиз Евроиттифоқ фуқароси бўлсангиз ва сизга ҳукм ўқилган ёки муддат берилган бўлса, агар у тўхтатилган бўлса ҳам Буюк Британияга кириш тақиқланади", - дейди миграция масалалри бўйича юрист Энди Осборн.\nБу, юқорида номлари келтирилган футболчилар еврокубокларнинг Англия, Шотландия, Уэльс ва Шимолий Ирландияда ўтадиган сафар учрашувларида қатнаша олмайди дегани.\nЭслатиб ўтамиз, Буюк Британия Евроиттифоқдан чиқиш ҳақида музокара олиб бормоқда. Агар Брексит 31 октябрь куни ҳеч қандай келишувларсиз амалга ошадиган бўлса, бу мамлакатларга кириш учун қатъий талаблар қўйилади.\nКиритилган сана: 09.10.2019 17:06.\nЎқилди: 2446 марта.


Google пиёдани иккиламчи жароҳатлардан сақлайдиган ёпишқоқ капот учун патент олди - Автомобильные новости UZ - Скачать музыку бесплатно новинки музыки 2016-2017\nGoogle пиёдани иккиламчи жароҳатлардан сақлайдиган ёпишқоқ капот учун патент олди\ne2750a06d60091f1fc0ffc3beaa446840869a97d [/i]Share to Facebook [/i]Share to Twitter [/i] [/i] [/i] [/i] Google компанияси тўқнашув вақтида пиёдани капотга ёпиштириб қўювчи ўзига хос қоплама учун АҚШда патент олди. Мазкур қоплама патенти учун ариза 2014 йилда берилган бўлиб, АҚШ Патентлар ва савдо белгилари идораси уни энди маъқуллади, дея хабар бермоқда Motor.ru. Махсус елим қатлами бошқа автомобилнинг олд қисмидаги бошқа — ёпишқоқ бўлмаган қатламлари орасида туради. Елимли қатлам амалда тухум пўчоғидек ҳолатда бўлади. Тўқнашув вақтида қатлам емирилиб, елим ташқарига чиқади ва капотдаги одамни ушлаб қолади. Google’дагиларнинг тушунтиришича, мазкур ишланма “иккиламчи зарбалар” — тўқнашувдан сўнг пиёданинг олд ойнага, йўлга ёки бошқа машиналарга урилиши натижасида олиши мумкин бўлган жароҳатлар кўламини камайтиришга йўналтирилган. Айни вақтда йўл шароитида синовдан ўтказилаётган Google’нинг ҳайдовчисиз автомобиллари айнан шундай “ёпишқоқ капот”лар билан ишлаб чиқарилиши эҳтимоли йўқ эмас. - деб хабар бермоқда Carzone.uz нашри.


Шавкат Мирзиёев Ўзбекистон Республикаси Президентининг Сурхондарё вилоятидаги Халқ қабулхонасига борди\n17:29 / 11.02.2017\nДавлат раҳбари Шавкат Мирзиёев Ўзбекистон Республикаси Президентининг Сурхондарё вилоятидаги Халқ қабулхонасини бориб кўрди. Бу ҳақда ЎзА агентлиги хабар берди.\n“Президентимиз ташаббуси билан фуқароларнинг давлат органларига мурожаат қилиши, мақсад-муддаолари амалга оширилишини таъминлайдиган тизим яратилмоқда. 2017 йил мамлакатимизда Халқ билан мулоқот ва инсон манфаатлари йили, деб эълон қилингани, давлатимиз раҳбарининг 2016 йил 28 декабрдаги «Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида»ги фармони қабул қилингани ана шу мақсадга хизмат қилмоқда”, дейилади хабарда.\nҚабулхонага кираверишда Президент Шавкат Мирзиёевнинг «Инсонларнинг дарду ташвишларини ўйлаб яшаш – одамийликнинг энг олий мезонидир», деган сўзлари битилган. Муассаса фаолияти ана шу мезон асосида йўлга қўйилган. Қабулхона Ат-Термизий майдони, 2-уйда жойлашган.\nХалқ қабулхоналарини ташкил этишдан мақсад – жамиятимиздаги адолат пойдеворини янада мустаҳкамлашдир, деди Президент. Ҳоким ва мутасадди раҳбарлар бу ерда халқ билан мулоқот қилиши, ҳар бир мурожаат ечимини топиши керак. Аҳолини қийнаётган масалаларни таҳлил қилиш орқали қонун ҳужжатларини такомиллаштириб борамиз.


19:13 20.11.2020 (Янгиланган 19:22 20.11.2020)\nБугун бўлиб ўтган Сенат ялпи мажлисида самарқандлик сенатор ҳам электр муаммосидан нолиди. "Электр ўчмайди, етади, коммунизм бўлади дейишганди. Ҳозир уйимда ҳам бир неча марта ўчаяпти", деди сенатор Фармон Тошев.\nТОШКЕНТ, 20 ноя - Sputnik. Сўнгги кунларда ижтимоий тармоқлар фойдаланувчилари орасида газ ва свет муаммосидан норозилик оҳанглари кучайди. Сенатнинг бугунги ялпи мажлисида ҳам ушбу масалага алоҳида эътибор қаратилди.\nХусусан, Самарқанд вилояти Булунғур туманида 3 кундан буён светсиз ва сувсиз қолган оилалар бор. Уларнинг муаммосини ечиш ҳозирча мутасаддилар кучи етадиган ишмасдек кўринмоқда.\nЭнергетика вазирлиги ушбу муаммо чиндан мавжудлигини, вазир ўринбосари бугун вилоятнинг иккита ҳудудига шахсан бориб, муаммоларни ўрганишини маълум қилган эди. Аммо муаммо ҳал бўлган эмас.\nБугун видеоконференцалоқа тарзида ўтган Ўзбекистон Олий Мажлис Сенатининг тўққизинчи ялпи мажлисида Самарқанд вилоятидан бўлган сенатор Фармон Тошев ҳам Танзила Норбоевага қилган мурожаатида электр муаммосини кўтарган.\n"Интернетни очиб қарасанг, ҳаммаёқда битта шикоят — "электр йўқ, электр ўчган". Самарқандда ҳам шу аҳвол. Биз ҳозир Сенатнинг йиғилишида шунга эътибор қилмасак, ҳозир гапирмасак, у идоранинг одамлари гапирадиганга ўхшамайди. Шунинг учун уларнинг идорасига илтимосим бор эди — нима учун кўп гапларни халққа олдинроқ айтиш мумкин эмас, графигини ишлаб чиқиш мумкин эмас, нима учун ўзининг одамлари орқали жойларга бориб тушунтириш мумкин эмас? Ахир, ўзингиз ўйлаб кўринг, ҳозир сизнинг Telegram’ингизга ҳам савол тушса, улар орқали жавоб беряпсиз-ку! Халққа нима деймиз биз ҳар куни? Агар жўнатаверсак, жўнатаверсак, бу ҳам, менимча, яхшиликка олиб бормайди. У одамларнинг вакиллари бизга келганда ҳамманинг олдида сўз берган, "Йўқ, бизда свет ўчмайди, етарли ҳамма нарса, ҳамма нарса коммунизм бўлади", деганди. Кечирасиз-у, ҳозир шаҳарнинг ўзида, менинг уйимда ҳам неча марталаб ўчяпти свет. Бу нарсаларни қандайдир тартибга олиш керак. Сайлов округига борганда қийналиб қоляпман", - деб айтган Фармон Тошев.\nСенатор электр таъминоти билан боғлиқ, аҳолининг кескин норозилигига сабаб бўлаётган вазиятни "қандайдир тартиб"га олиш кераклигини қўшимча қилган.\nОАВ ҳам бонг урмоқда\nГаз ва электр муаммоси халқни қийнаётган масалалардан бири эканлиги бугун маҳаллий интернет нашрларида, блогерларнинг ижтимоий тармоқлардаги саҳифаларида ҳам алоҳида таъкидлаб ёзилмоқда.\nХусусан, Кун.уз нашри Сенат 9-ялпи мажлисининг YouTube’даги жонли эфири фойдаланувчиларнинг электр ва газ таъминотидаги муаммолар ҳақидаги мурожаатларига тўлиб кетганлигига урғу берди.\n"Сенаторлар томонидан ялпи мажлис кун тартибидаги масалалар кўрилаётган вақтида минглаб фойдаланувчилар халқимизни қийнаб келаётган газ ва электр энергияси муаммосига эътибор қилишни талаб қилиб изоҳ ёзмоқда.\nМасалан, фойдаланувчилардан бири сенаторларга «Блогерлар ва халқнинг танқидларига ҳам эътибор берасизларми?» – дея савол берди.\nЯна бир фойдаланувчи эса, давлат камбағалликни қисқартира олмаётгани, балки ошиб кетганини ёзган.\nШунингдек, юзлаб юртдошларимиз "Электр йўқ, газ йўқ" – дея юзлаб изоҳ ёзишган ва амалдорларни шунга эътибор қилишга чақирмоқда. Яна бир фойдаланувчи шундай ёзади: Ҳурматли сенаторлар электр масаласини ҳам кўриб чиқинглар. Ургут туманида жуда кўп электр ўчмоқда, наҳот учинчи ренессанс даврида аҳолига электр берилмаса?", - дея келтиради нашр.\nСенат раиси нима деб ваъда берди?\nСенат раиси Танзила Норбоева ўз чиқишида "минглаб интернет фойдаланувчилари газ ва электр муаммосини қачон ҳал қиласизлар, деган савол билан бизга мурожаат қилишяпти", - дея айтган.\n"Сизлар ўзи газ-чироқ йўқлигини эшитасизларми? Журналист, блогерларни, аҳолининг гапларини кузатасизларми ўзи?" деган саволларни беришмоқда. Албатта кузатамиз. Мана, шу ерда ўтириб ҳам, юзлаб-минглаб изоҳларни ўқиб ўтирибмиз.\nҲурматли ҳамюртлар, мен сизларга оммавий ахборот воситалари орқали ваъда бераман — бу муаммо албатта ўрганилади. Бизда бюджет масалалари ва тадбиркорликни ривожлантириш билан шуғулланадиган қўмитамиз бор, газ-свет бўйича шуғулланадиган алоҳида қўмита йўқ. Ана шу қўмитадан илтимос қиламиз — мана, ҳозир минглаб аҳолининг мурожаатини эътиборга олиб, энергия таъминоти масаласини махсус ўрганиб чиқишингизни сўраймиз", - деган Норбоева.\nТанзила Норбоева маблағдан муаммо йўқ бўлган бир вақтда нега ҳудудларга газ-свет етиб бормаётгани ва халқнинг эътирозларига сабаб бўлаётгани масала тез кунларда ўрганилиши ва навбатдаги йиғилишда халққа бу ҳақда ахборот берилишини маълум қилган.


Дастурда Товар моддий заҳиралар ҳисоби. | 1UZ Программное обеспечение «1UZ – Бухгалтерия», «1UZ - Склад», «1UZ - Оптовая торговля», «Отдел кадров», «Электронная отчетность»\nДастурда Товар моддий заҳиралар ҳисоби.\nБунинг учун дастурда иккита “ТМЗнинг кирим юк хати” ва “Юк хати ҳисоб-фактураси” ҳужжатларидан фойдаланилади.\n“ТМЗ” нинг кирим юк хати ҳужжатини тўлдириш.\nҲужжатларда қуйидаги катакларни тўлдириш лозим:\nмаълумотномадан “Контрагент” (етказиб берувчи) танланади.\nетказиб берувчи (Контрагент) бўйича шартнома\nкирим қилинган ТМЗни сақлаш жойи, омбор.\nКейин жадвал қисми тўлдирилади. (Янги элемент қўшиш) тугмаси босилади.\nЖадвалда янги сатр қўшилади. ТМЗ устунини икки маротаба босиб маълумотномаларга кириб ТМЗда олдиндан киритилган Товар ёки Материал танланади. Ўлчов бирлиги (ед.изм.) ва ТМЗ ҳисобварақа устунлари ТМЗнинг маълумотномалар маълумотномасида автоматик тарзда тўлдирилади. Таннархи устунида кирим қилинаётган товарнинг нархи, кирим қилинган ТМЗ миқдори киритилади, Суммаси устунида сумма автомат тарзда қўйилади.\nАгар ТМЗ чакана савдога кирим қилинса, бунинг учун “Чакана савдо” катакчасига белги қўйиб активлаштириш лозим, кейин қўшимча жадвал тариқасида қўшилган “Таннарх суммаси” ва “Устамали нархи” графалари суммаси қўлда киритилади.\nТМЗлар импорт бўйича келиб тушиши:\n• ТМЗнинг импорт бўйича кирим қилинганда, 6010 ҳисобварағидан нусҳа олиниб 6011 яратилади ва валюта ойнасида “ҲА” белгиланади. Сўнг етказиб берувчи ойнаси кетма – кетликда қўйилади.\n• Товар-моддий заҳиралари сақлаш жойи киритилиши шарт.\n• Валютаси ойначаси пайдо бўлади – валютани танланг (маълумотномалар ойначасида валютанинг курси ва тарихини киритиб кетиш мумкин).\n• Сунг “Асосий” вкладкаси жадвал қисми тўлдирилади. Товар моддий бойликлари танланади, Валютанинг суммаси киритилади, дастур сўмда ҳисоб китобни амалга оширади, миқдори киритилади.\n• Қўшимча ҳаражатлар ёрлиғи тўлдирилади: маълумотномаларда қўшимча ҳаражатлар тури танланади, Ҳаражатларни ҳисобга олувчи Субконтоси тўлдирилади, суммаси қўйилади.\n• Асосий қисмида қўшимча ҳаражатларни ҳисобга олиш тугмаси босилади.\nАгар ТМЗ кирим қилиниб, шу заҳоти фойдаланишга берилса, “Ҳаражатларга” катакчасига белги қўйиш лозим. Шунингдек, жадвал қисмида қўшимча “Ҳаражатлар ҳисобварағи” катаклари очилади, “Ҳисобварақлар режаси” маълумотномасидан керакли бўлган ҳаражатлар ҳисоби танланади.\nБарча катаклар тўлдирилиб бўлгандан сўнг “Сақлаш” ва “ОК” босилади.“Ҳужжатлар ҳаракати” бухгалтерия ўтказмасида кўриш мумкин.\nПринтернинг ёнидаги кўрсаткич белгиси орқали ҳужжатни шакллантириб чоп этишга бериш мумкин.


Наманганнинг ғаройиб масжиди | Azon.uz - Ахборот-таҳлилий портал\n1011 12:20 26.11.2021\n«Масжидларимиз» лойиҳасида бу сафар Наманган шаҳридаги замонавий услубда қурилган «Юсуфхон ўғли Қосимхон» жоме масжиди ҳақида маълумот берамиз. Ушбу масжид бош имом хатиби Мусохон домла Аббасиддинов масжид қурилиши тарихи, масжиднинг ўзига хослиги борасида бизга бир қатор қизиқарли маълумотлар берди.\n«Шаҳримизнинг кўркига кўрк қўшиб турган барча масжидлар қатори ушбу «Юсуфхон ўғли Қосимхон» масжидининг тарихи кўпчиликка қизиқ. Бу масжид жойлашган ҳудуднинг қибла томонида Ибн Аҳмад қабристони ва қуйи қисмида Мир Аҳмад зиёратгоҳи ҳам жойлашган. Масжид қурилиши бундан уч йил олдин Президентимиз ташрифлари билан боғлиқ. Бу ерда Машраб боғи жойлашган бўлиб, ташкилотчилар шу боққа монанд равишда бир масжид бўлса, деган мақсадда лойиҳага киритишган. Масжид 2021 йил 18 март куни рўйхатдан ўтди ва 19 мартда илк азон айтилди. Аллоҳни неъмати, раҳмати, хоҳиши билан бу сана айнан жума кунига тўғри келди, биринчи азон жума намозига айтилди.\nКўпчилик нега бу масжиднинг меъморий услуби одатдаги масжидлардан тубдан фарқ қилади, деб сўрайди. Бу масжидни меъморлари туркиялик мутахассислар бўлишган. Улар бизга ўзлари қурган масжидлар суратларини тақдим қилишди ва шу танлов бизга маъқул келди. Бу қурилиш услуби биз учун янги лекин, дунё мусулмонлари учун янгилик эмас. Мутахассислар худди шу кўринишдаги масжидни Малайзия давлатида ҳам қуришган. Масжидимизни интернет тармоқларида кузатиб зиёрат қилиш учун кўплаб юртдошларимиз ва қўшни давлатдаги биродарларимиз ҳам ташриф буюришмоқда ва ўйлаймизки, бу давомли бўлади. Қизиқарли томони шундаки, тарихчиларимиз аниқлашича, бундан ўн аср олдин худди шу жойда – қабристоннинг қуйи қисмида масжид бўлган экан. Бу ерда масжид бўлишининг яна бир сабаби – Буюк Ипак йўлининг кириш қисми ҳисобланиб, Хитойдан бу ҳудудга кириш дарвозаси бўлган. Бу ерда нафақат масжид балки савдо масканлари, меҳмонхоналар от-уловлар учун ҳам шароитлар бўлган. Қизиғи шундаки бу тарих бизга масжид қурилганидан кейин маълум бўлди, бу ҳам бизга Аллоҳ таолонинг инояти, неъмати десак муболаға бўлмайди», – деди Мусохон домла Аббасиддинов.\n«Юсуфхон ўғли Қосимхон» масжиди ҳовлисининг ҳудуди 1.8 гектарга тўғри келади. Бундан ташқари масжид яқинида автотураргоҳ ҳам мавжуд бўлиб унинг майдони икки гектарга яқин ва 700-1000 автомобилга мўлжалланган. Масжид хонақоси 200 кв.метрни ташкил қилади. Ҳовли жуда кенг қилиниб, ариқчалар ўтказилган ҳамда панжаралар билан ёпилган. Бунинг бир нечта сабаблари бўлиб ёғингарчилик пайтларида сув шу ариқчалар орқали ташқарига чиқиб кетади. Яна бир сабаби бу сафларни тўғри олиш учун чизиқ вазифасини ҳам бажаради. Айтиб ўтган ариқлар ёнидан нафақат чиқинди чиқадиган қувурлар, балки уч фазали электр токлари ҳам олиб ўтилган бўлиб яқин келажакда худди Мадинаи Мунавварадаги каби очиб ёпиладиган соябонлар ўрнатилиши режалаштирилган.\nМасжиднинг ички кўриниши ҳам ўзгача бўлиб одатий масжидларимиздан тубдан фарқ қилади. Мустақиллигимизнинг илк йилларида қурилган масжидлар асосан ёғоч ўймакорлик нақшлари билан безатилган ва ёғоч маҳсулотлари кўп ишлатилган. Кейинчалик қурилаётган масжидларимиз асосан «ганч» услубида бўлмоқда. Масжид HI-TECH услубида қурилган, хомашёлар асосан темир бетон маҳсулотларидан иборат. Масжиднинг ички сиғими 5.5 минг ўринли бўлиб биринчи қавати 4 минг ва иккинчи қавати 1.5 минг киши сиғимга эга. Ташқи ҳовлига 9 минг одам жойлашиши мумкин. Агарда ҳайит намозларида одам кўпайиб кетиш эҳтимоллари юзага келганда автотураргоҳни ҳам намозхонлар учун фойдаланиш мумкин. Масжидга келганларнинг автомобилларини жойлаштириш учун эса боғнинг автотураргоҳидан фойдаланилади. Натижада 22 минг намозхонни қамраб олиш имконияти бор. Бу масжидни Наманган шаҳридаги 38 та масжид ичида энг катта масжид деб айтсак муболаға бўлмайди.\n«Туркиядаги ҳамкорларимиз бизга бу лойиҳани тақдим қилишганида бир қаватли бино бўлган иккинчи қават кейинчалик қўшилган. Масжид қурилиш жараёнида бизни ўзимизни усталаримиз қатнашди. Иситиш-совитиш тизими ҳам жуда пухта ишланган, иситиш иссиқ пол орқали, совитиш эса юқори қисмдан амалга оширилади. Бундан ташқари бу ичкаридаги ҳавони айлантириш вазифасини ҳам бажаради. Шуни таъкидлаш керакки, масжидда нақшлар ишлатилмаган. Бунинг сабаби, намозхонни хушусидан чалғитиб қўйиши мумкин. Фақатгина меҳробнинг ён томонларига Калимаи тоййиба ва Оятал курсий хаттотлар томонидан ёзилган. Масжиднинг меҳроб қисми очиқ китоб шаклида қилиб қурилган. Бу ердаги асосий безак –Туркия давлатида ишлаб чиқарилган диаметри 17 метр бўлган ва 276 та чироқ ўрнатилган қандил ҳисобланади. Қандилда уч қисмда Аллоҳ таолонинг 99 исми, пастидаги икки қисмда басмала, Тавҳид калимаси ва Аллоҳнинг исмлари битилган. Гумбазларнинг пастки қисмига Фотиҳа сураси ва Ёсин сураси икки қатор қилиб ёзиб чиқилган. Ўнг томондаги кичик гумбазчада Ҳашр сураси чап томондаги гумбазчада Мулк сураси битилган», – дея масжид ҳақида маълумот берди Мусохон домла.\nШунингдек, масжид таҳоратхонаси ҳам замон талабларига монанд қилиб ёритиш тизими, иссиқ ва совуқ сув, нам тортадиган сочиқлар билан таъминланган. Таҳоратхона биноси ҳам иссиқ пол тизими орқали иситилади. Таҳоратхонада ўтириб таҳорат қилиш учун 99 та ўриндиқлар мавжуд ва 15 га яқин қўл ювиш учун алоҳида жойлар қилинган. Шунингдек, 44 та ҳожатхона ва имконияти чекланган инсонлар учун алоҳида шароитлар яратилган.\nМуҳаммад Бобур Муҳиддин,\nНаманган Махсус масжид АзонУЗ\n1784 19:20 10.01.2022\n411 08:14 30.12.2021\n4036 19:01 26.10.2021


Саломатлик учун мухим уч неъмат\nМаълумотларга кўра, хотин-қизлар саломатлиги учун қаҳва, қизил ловия ва олма энг муҳим неъматлар экан. Тиббиёт олимлари кўп йиллик тадқиқотлардан сўнг, шундай хулосага келган. Қуйида ана шу хулосага асос бўлган жиҳатлар ҳақида кенгроқ маълумотлар олишингиз мумкин.\nКун давомида 2-3 финжон қаҳва ичилганида аёлларнинг инсулът билан хасталаниши сезиларли даражада пасаяр экан. Буни илмий изланиш олиб борган Мадриддаги мустақил экспертлар гуруҳи аъзолари бир овоздан тасдиқладилар. Яъни, 24 йиллик кузатувларда 83 минг нафар аёллар иштирок этган бўлиб, ҳаёти давомида қаҳвани кўпроқ истеъмол қилганлар бошқаларга нисбатан жуда кам инсулът хасталигига чалинганлиги аниқланди. Дарвоқе, мутахассислар бу қоида юрак, қон-томир тизимида муаммоси бўлмаган аёлларгагина ёрдам беришини таъкидлайди.\nБилмаганлар учун қисқача маълумот: Инсулът касаллиги мияни қон билан таъминлаш тизимининг кескин бузилиши, қон томирининг тўсилиши, торайиши ва ёрилиши натижасида юзага келади. Оқибатда кислородсиз қолган мия тўқималари қисқа фурсатда иш фаолиятини тўхтатади. Бу эса нерв тўқималарининг ўлимига олиб келади. Инсулът билан касаллангандан кейин ҳам инсон яшаши мумкин. Аммо, унинг оғир асорати сақланиб қолиб, ногиронликка олиб келиши мумкин.\nАмерикалик тадқиқотчилар кемирувчиларда синовлар ўтказишганда, шу нарса аниқландики, олма экстракти аденокарцином (саратон ўсмасининг бир тури) ривожланишида тўсқинлик қилар экан. Жониворларга олма экстракти қанчалик кўп берилган бўлса, шунчалик даражада касаллик аломатлари сусайиб борган. Олма билан даволаш олиб борилганда, каламушларда касаллик ўсмалари сезиларли камайгани кузатилади.Олимларнинг айтишича, олма таркибидаги фойдали модда шунингдек, апелъсин, узум, қулупнай ва олхўри меваларида ҳам мавжуд.\nБу борада маълумот: Аденокарцинома - зарарли ўсма бўлиб, тўқималардаги безларда пайдо бўлади ва кўп ҳолларда аёлларнинг кўкрак саратони хасталигига олиб келади ва оқибати фожиа билан якунланиши кузатилган. Кўкрак саратони ўсмаси хасталиги тарқалиши бўйича жаҳонда иккинчи ўринда туради. Статистик маълумотларга кўра, ер юзидаги 13 ёшдан 90 ёшгача бўлган аёлларнинг 10 фоизи мана шу касалликка дучор бўлади.\nКолорадо университетининг тадқиқотчилари кўп йиллик изланишлар олиб боришиб, қизил ловиянинг фойдали жиҳатларини аниқлашга эришдилар. Улар ҳам каламушларда синовлар олиб боришди. Яъни, олимлар оддий дўкон ва бозорларда сотиладиган ловиянинг турли навлари билан бу жониворларни боқишди. Олимлар ловияда мавжуд бўлган, саратон касаллигини бартараф қилиши мумкин бўлган антиоксидант ва флаваноидларнинг амалдаги имкониятларини синовдан ўтказишди. Олиб борилган тадқиқотлар ўз самарасини берди: ловия бериб боқилган каламушларда саратон ўсмаси касаллиги 30 фоизга қисқарди. Бу касалликка дучор бўлган жониворларда саратон ҳужайралари икки баробар кам аниқланди. Энг қизиғи, ловиянинг қайси тури бўлишидан қатъи назар, фойдали жиҳати бир хил ижобий натижа берди.\nБу борада маълумот: бутунжаҳон олимлари саратон ўсмасининг овқатланишимизга боғлиқлиги борми ёки йўқми, деган саволга жавоб топиш устида доимий равишда илмий изланиш олиб боришмоқда. Бундан бир йил муқаддам инсон организмини саратон ўсмаси хасталигидан сақлашда муҳим ўрин тутадиган бир неча озиқ-овқатларни аниқлашга эришдилар. Булар асосан саримсоқпиёз ва грейпфрут экан. Аксинча, саратон ўсмасига олиб келиши мумкин бўлган спиртли ичимлик (айниқса пиво)лар ва ўта ёғли сут маҳсулотларининг истеъмолидан чекланишни тавсия этадилар.


Фарғона аэропортида йўловчилар ноутбуки текширилмоқда\n“Эркин микрофон”га қўнғироқ қилган ўзбекистонлик меҳнат муҳожири Фарғона аэропортида ахборот ташувчи воситалар қаттиқ текширилаётганини айтди.\nУ киши шу йил май ойида Россиядан учиб, Фарғона аэропортига қўнганида божхона хизмати ходимларининг Ўзбекистонга Россиядан кираётган йўловчилар ёнида бўлган қўл телефони ва ноутбукларни алоҳида тешкшираётганига гувоҳ бўлган.\nСуҳбатдошимизнинг ёнида ноутбук бўлган ва божхона ходимлари компютерни текшириб, у ерда Ўзбекистонга олиб кириш тақиқланган маълумотлар бор, деб топишган ва суҳбатдошимизга кўра, шу асосда унга нисбатан жиноий иш қўзғатилиши мумкинлигини айтишган.\nБиз бу кишидан воқеа тафсилотларини аниқ суриштирдик ва бу воқеа сизни ҳам қизиқтирса керак, деган тахминда суҳбатни сизга ҳавола қилишга қарор қилдик.\nСуҳбатдошнинг илтимосига кўра, унинг исми ва воқеа содир бўлган санани ошкор қилмаяпмиз.\n- Текширув бир-бир ярим соат давом этди. Таможнялар қўл телефонлари, компютерлар, жëсткий дисклар ҳаммасини бир бошдан текшираëтган экан. Ноутбук бор эди. Ноутбукни ëқинг, деди. Ноутбукнинг сумкасида жëсткий диск бор эди. Оддий кинолар, ҳар хил нималар бўлган. Программаси бор экан. Шуни компютеримга ўрнатишиб, ҳалиги программада неча марта қайси сайтга киргансиз, ferghana.ru, ozodlik.org сайтларига кирганларимизнинг ҳаммасини аниқлаб, “Бу сайтлар Ўзбекистонда запрет қилинган. Сиз нимага бунақа сайтларга кираяпсиз? Мумкинмас” деди.\nВебсайтнинг кўриниши борку, ўшалар ҳам компютерда қанақадир маълумот бўлиб қолар экан. “Мана шу маълумотларни нима қилгансиз. Мумкин эмас. Буларнинг ҳаммасини текширувга берамиз. Мустақил экспертларимиз таҳлил қилгандан кейин қайтиб берамиз” деб ноутбук, қўл телефони ва жëсткий дискларни олиб қолишди. “Агар икки-уч куннинг ичида текшириб, бу ерда запрешенний нарса топа олмасак, қайтиб берамиз” деб айтишган эди.\nБизда қонунлар ҳаққониймас, деб адвокатга учрашдим. Адвокат бориб суриштирса, “Бунга жиноий иш қўзғаймиз. Бу нарсалар мумкин эмас. Блокировка қилинган сайтлардан олинган нарсалар Ўзбекистонга олиб кирилаяпти”, деб 244-1 деган модда бор экан жиноят кодексида. “Ўша бўйича иш қўзғаймиз” дебди.\nИшонсангиз, Ўзбекистонга кирдим, обедгача ўша адвокат билан овора бўлдим. Уйга ҳам етиб бора олмадим. Фарғонадан бизнинг уйимизгача 70 километр. “Бу ерда юрмаганингиз маъқул. Агар сизни розискка бериб юборса, умуман бу ерда сиз чиқиб кета олмайсиз. Ҳозир уйингизда сизни пойлаб турган бўлиши мумкин. Кейин сизни олиб кетади” деди адвокат. \_\nХудодан кўрдим, нима бўлса бўлди, деб уйга кириб болалар билан кўришиб, ярим соат бирга ўтириб, Россиянинг любой шаҳрига билет бўлса бўлди, деб билет олиб учиб қайтиб келдим. Ҳозир шу пайтгача аниқ маълумот йўқ. Икки куннинг бирида адвокатга телефон қилиб хабарлашаман.\nОзодлик: Уларни нима маълумот кўпроқ қизиқтирди? Компютерингизни очиб текшираëтганда, кўпроқ сиëсий мазмундаги вебсайтларга кирганингиз қизиқтирдими ëки диний мазмундаги вебсайтларга кирганингиз қизиқтирдими?\n- Асосийси “Сиëсат билан шуғулланар экансиз. Шунинг учун компютерингизни бир қатор текширмасак бўлмайди”, дейишди.\nОзодлик: Сиëсат билан шуғулланишингизни қаердан билди улар?\n- Компютердаги кирилган сайтлардан билди.\nОзодлик: Ака, қандай бўлди бу жараён? Аэропортга келдингиз, тушдингиз. Улар ҳамманинг компютерини очиб, бирма-бир қайси сайтга кирганини текшираяптими ëки конкрет сизни текширдими?\n- Кўпроқ меҳнат муҳожилари, мардикорлар учганлиги учун ҳаммада ҳам компютер бор дейишнинг ўзи нотўғри. Менга ўхшаб қўлида ноутбук билан учадиганлар 10-20тадан битта бўлиши мумкин. Лекин меникини текширишди. Бошқаларнинг ҳам телефонларини жуда қаттиқ текширишаяпти. Қўлдаги телефонлар, флешкаларни олиб текшириб, кейин ҳам эшитдим, нотўғри маълумотлар борми-йўқми кўпроқ шунга ишқибоз бўлишаяпти. Кейин ўзимнинг фикримча, бўйсунмаслик акцияси, кейин яна нимадир бўлиб кетаëтган эдию ўша кунлари...\nОзодлик: СМС инқилобими?\n- Ҳа, ҳа. Шу нуқтаи назардан кўпроқ бу ҳақда маълумотлар Россияда кўпроқ, уларнинг иштирокчилари Ўзбекистонда ташқарида кўпроқ бўлганлиги учун шу ҳақидаги хабарлармикан сабаби деб ҳам ўйладим.\nОзодлик: Сиз нима деб ўйлаяпсиз энди, нима учун сизга улар жиноий иш қўзғатиш ҳаракатига тушишган? Ростдан ҳам бирор-бир сиëсий фаолият билан шуғулланасизми ўзи ёки сиёсий вебсайтлардаги ахборотларни ўқиганингизнинг ўзи кифоя қилдими уларга?\n- Ҳеч қанақа сиëсий ишлар билан шуғулланмаганман. Ўзимнинг ишим ўзимга етиб ортади. Фақат бу ерда иш кетаяптики, Ўзбекистонда биласиз жуда кўп сайтлар блокировка қилинган. Жуда кўп ëпилган сайтларни биз Россияда очишимиз мумкин. Худди ўша Ўзбекистонда ëпилган сайтлардан маълумот олиб, Россиядан келганлар тарқатишаяпти, деган нуқтаи назардан улар текширишаяпти, дейди суҳбатдошимиз.\nҲозир бу суҳбатдошимиз Россияда юрибди ва Ўзбекистонда унинг ортидан жиноий иш қўзғатилиши мумкинлиги ҳақидаги хавотирда кун кўрмоқда. Эслатамиз, суҳбатдошнинг илтимосига мувофиқ унинг исми ва воқеа содир бўлган санани ошкор қилмадик.\nБиз бу суҳбатдан сўнг Фарғона аэропортига боғландик.\nЖурналистлигимизни айтиб, мурожаат қилганимиз боис аввалига ахборот олишнинг мутлақо имкони бўлмади ва шу боис халқаро амалиётда мавжуд услублардан бирини қўллашга мажбур бўлдик.\nАэропортнинг божхона хизматига Россиядан Ўзбекистонга боришни режа қилаётган меҳнат муҳожирларидан бири бўлиб боғланган эдик, божхона ходими нафақат маълумот берди, ҳаттоки қўшимча маълумот учун учраш мумкин бўлган яна бир манзилни ҳам тавсия қилди.\nОзодлик: Мен битта танишимиздан эшитдимки, ноутбук, мобил телефон билан борган экан. Ноутбугини роса текширишибди у ерда.\n- Текширадида конечно. Просто текширамиз, бўлди. Порнография бўлмаслиги керак, диний адабиëт бўлмаслиги керак. Нормалний тўппа-тўғри нарсалар бўлса, бемалол олиб кириб олиб чиқаверади. Ҳеч ким тақиқлай олмайди ҳам, тақиқлагани ҳам йўқ.\nОзодлик: Ўзбекистонда очилмайдиган вебсайтлар ҳам бўладию диний мазмундаги, масалан quron.com сайти каби. У киши шунақа сайтларга кирган экан. "Аэропортда махсус программа ўрнатилди ва ўша программа билан қайси вебсайтларга кирганим, қачон кирганим ҳаммасини текшириб, кейин компютерларимни қайтариб беришмади", деди.\n- Фамилияси борми ўша одамнинг?\nОзодлик: Мен фамилиясини айта олмайманда. У кишига муаммо бўлиб қолсачи?\n- Ложний информация бериб халқ орасида нима қилса яхшими энди?\nОзодлик: Ўшанинг аниғини билайлик деб телефон қилаяпманда. Масалан, Қуръон бўлса ноутбукда ëки мобил телефонда. Кейин ўзимизнинг бир-иккита ўзбекча вебсайтлар ҳам борку. Лекин уларнинг кўпи Ўзбекистонда очилмайди. Масалан, Озодлик деган радио бор. Ўзбекистон билан боғлиқ қизиқ нарсаларни беради. Озодликнинг вебсайтига ҳам кирган экан. Мумкин эмасми уларга кириш?\n- Кирса киради, лекин ҳаракатларига жавоб берадида ноқонуний ҳаракат қилса.\nОзодлик: Қанақа масалан? Қайси ҳаракати ноқонуний ҳисобланишини билмоқчиман.\n- Леки раз олиб қўйган бўлса, уже проблема бўлиб бўлдида у одамга.\nОзодлик: Олиб қўйибдимишда. Энди у киши қайтариб ололмаяпти эмиш. Қаттиқ текширишаяпти, деяптида.\n- Қаттиқ текширамизда. Мажбуриятимиз текшириш. Тўғри маънодаги нарса бўлса, ҳеч кимнинг эътирози ҳам йўқ.\nОзодлик: Ноутбукда нималар бўлмаслиги керак? Ўша ҳақда айтиб қўйинг. Quron.comдан Қуръонни кўчириб оламиз кўпинча.\n- Қуръон бўлса, ҳеч ким тақиқлай олмайди Қуръонни. Бизга запрешен нарсаларни олиб кирмаслиги керак, бўлди.\nОзодлик: Аудеода ëзилган бўлса, бемалол кирса бўлаверадими?\n- Бўлаверади. Текшириб чиқариб юборилаверади.\nОзодлик: Демак, ноутбукнинг миясини топ-тоза қилиш керакми боришдан олдин?\n- Керак бўлса, кўтарилади у нарса. Хотираси тикланади. Шунинг учун тўғрима-тўғри нарсаларингиз бўлса, ...\nОзодлик: Қаердан билса бўлади ахборотларнинг тўғри ëки тўғри эмаслигини?\n- Фарғона университетини биласизми?\nОзодлик: Ҳа, биламан.\n- Ректоратда ректор бор. Ўшанга учрасангиз, переченни беради сизга.\nОзодлик: Нималар мумкин, нималар мумкин эмаслиги ҳақида рўйхат борда-а?\nОзодлик: Телефондачи? Мобил телефонда нималарга эҳтиëт бўлишимиз керак?\n- Телефон носител информации ҳисобланади. Видеоролик бўлиши мумиин, аудеоролик бўлиши мумкин. Келсангиз, мана бу ерда мен сизга тушунтираман. Ҳозир телефонни кўп банд қила олмайман. Ёки ўша ректоратга боринг, Раҳматжонга учранглар, дея ўз сўзига якун яасади Фарғона аэропортининг Божхона назорати қисмида телефон гўшагини кўтарган ва ўзини таништирмаган ходим.\nЯна бир бор эслатамиз, расман қилган мурожаатларимизга жавоб ололмаганимиз боис, божхона хизматига Россияда юрган ўзбекистонлик меҳнат муҳожирларидан бири сифатида телефон қилишга мажбур бўлдик ва эшитганингиз жавобларни олдик.\nМаълум бўлдики, ҳақиқатда ҳам шу кунларда бу аэропортда ахборот ташувчи техник воситалар қаттиқ назорат қилинмоқда ва тақиқланган маълумотлар сирасини билишни истовчилар эса Фарғона давлат университети ректоратига учрашиши мумкин экан.\nБиз эса бу рўйхатни ҳам олишга уринишда давом этамиз, демакки мавзуга яна қайтамиз.


Поветкиннинг қачон рингга қайтиши маълум бўлмоқда\n13 декабрь, 2018, 13:15 409\nТеглар:Профессионал бокс | Александр Поветкин\nРоссиялик боксчи ўзининг навбатдаги жангини 2019 йилнинг март ёки апрел ойида ўтказишни режалаштирмоқда\n– Александр ҳозир дам олмоқда. Унга кўплаб таклифлар келиб тушган. Кейинги жанги март ёки апрел ойида ўтказилиши муҳокама қилинмоқда, – дейди “Мир бокса” компанияси вакили Корнилов.\nЭслатиб ўтамиз, жорий йилнинг сентябр ойида россиялик боксчи британиялик Энтони Жошуадан саккизинчи раундда техник нокаут қабул қилиб, мағлуб бўлган. Бу билан Жошуа Бутунжаҳон бокс ассоциацияси (WBA), Бутунжаҳон бокс ташкилоти (WBO) ва халқаро бокс федерацияси (IBF) чемпионлик камарларини ҳимоя қилди.\nЖангдан сўнг 39 ёшли Поветкиннинг фаолиятини тугатиши ҳақидаги миш-мишларни инкор қилиб, бир нечта жанг ўтказишни режалаштирган. Россиялик боксчи 2004 йилги Олимпиада чемпиони ҳисобланади. Унинг ҳисобида жам 34 ғалаба (24 нокаут) ва 2 мағлубият бор.\nПоветкин кейинги жангини апрел ойида ўтказади\nПоветкин кейинги жангини британиялик боксчига қарши ўтказмоқчи


Биринчи лигада ҳам дарвозабонлар муаммоси ёхуд... / CHAMPIONAT.asia\n21:53Жавоҳир Соҳибов ва россиялик футболчи "Навбаҳор"га келди 1 21:38Дунёнинг энг қиммат ярим ҳимоячилари 14 20:59Карикатура: Антонио Конте Диего Костасиз қийналмоқда 13 20:42“Андижон” назорат учрашувида “Цементчи”ни мағлуб этди 5 20:32"Ливерпуль" "Реал" юлдузига 100 миллион евро тўлашга тайёр 21 20:04ПСЖ Гвардиолани ўзига оғдириб олмоқчи 12 20:00"Арсенал" - "Кристал Пэлас". LIVE ҳисоб 42 20:00"Бернли" - "Манчестер Юнайтед". LIVE ҳисоб 29 19:36Омар Моманидан янги карикатура: Қирол қайтди, унга соғлиқ тилаймиз! 21 19:25U-23 Осиё чемпионати. Барча ярим финалчилар маълум 43 19:23АПЛ. "Челси" йирик ҳисобда ғалаба қозонди 56 19:20Қўшимча вақтда тўртта гол киритилди. Вьетнам ярим финалда! 43 19:07Расман: "Барселона" Гризманн билан келишув ҳақидаги маълумотни рад этди 16 18:55Olamsport: Анвар Бойназаров профессионал спортчи бўлиш учун уйини сотганми? 5 18:45Хайнкес Хамес ва Руди келишмовчилиги ҳақида: "Футбол - эркаклар спорт тури" 11\nБиринчи лигада ҳам дарвозабонлар муаммоси ёхуд...\n13 окт 16:15\nБугун биринчи лиганинг иккинчи босқич 13-тур ўйинлари бўлиб ўтмоқда. Тақвимга кўра "Ғарб" минтақасидаги клублар "Шарқ" минтақасидаги жамоалар майдонига сафар уюштирган.\nБундан бир неча соат олдин Тошкентнинг "Истиқлол" жамоасида дарвозабонлар борасида муаммо юзага келгани ҳақида айтиб ўтгандик. Тошкентликларнинг ҳар иккала посбони ҳам дисквалификация туфайли бугунги ўйинда жамоасига ёрдам бера олмайди. Шу боис бугун "Спартак"ка қарши баҳсга мураббийлар ҳужумчи Жамолиддин Нормирзаевни пухта тайёрлашга ҳаракат қилган. Шу боис Нормирзаев учрашувни дарвозабон сифатида бошлади.\nКосоннинг "Аланга" жамоасида ҳам дарвозабонлар бўйича муаммо юзага келган. Боиси бу жамоа "Қўқон"га атига битта дарвозабон билан ташриф буюрган. Хабарингиз бўлса керак, ушбу жамоанинг умидли посбони Ғанишер Холмуродов ҳарбий хизматга кетишини айтганди. Воқеалар ривожи дарвозабон айтганидек бўлиб чиққан ва Холмуродов айни дамда жамоада эмас. "Аланга"нинг бошқа бир посбони Шерзод Абдураимовнинг U-19 ёшлар терма жамоамиз билан сафарга кетгани боис, ҳозир мураббийлар ихтиёрида биргина голкипер Жавоҳир Илёсов қолган. Шу боис жамоа таваккал йўл тутиб, биргина дарвозабон билан Қўқон томон сафарга чиққан. "Қўқон-1912" - "Аланга" баҳсидаги футболчилар рўйхатига эътибор қаратар эканмиз. Косонликлар захирасида дарвозабон йўқлигини кўриш мумкин. Агарда бугунги баҳсда, асосий посбон Илёсов жарохат олгудек бўлиб қолса, у холда "Аланга" ҳам ҳудди "Истиқлол" каби бошқа чизиқ футболчиларини дарвозага қўйишга мажбур бўлади.\nКўриб турганингиздек, дарвозабонлар муаммоси фақатгина миллий терма жамоада эмас, биринчи лига клубларида ҳам бор. Муаммони аввало қуйидан бартараф этмоқ лозим.


Эрон ва АҚШ зиддияти. Ҳурмузда нима бўлмоқда?\n22:55 / 23.06.2019\nАҚШ Президенти Дональд Трамп ўтган пайшанбада Эронга нисбатан ҳарбий ҳужумни маъқуллаган эди, деб хабар беради New York Times нашри. Бунга асосий сабаб учувчисиз бошқариладиган Америка ҳарбий дронининг Эрон томонидан уриб туширилиши бўлган.\nМаълумотга кўра, АҚШ томонидан ҳарбий операция одамларга шикаст етказишдан сақланиш мақсадида қуёш кўтарилишидан олдин амалга оширилди. Шарқ вақти билан ҳисоблаганда эса бу тахминан кечки 9:00 га тўғри келади.\n«Бироқ америкалик расмийлар ўша пайшанбада Трампнинг дрон уриб туширилиши билан боғлиқ ҳарбий таҳдидга нисбатан муносабати ёки режаси билан боғлиқ ҳеч қандай белги сезишмаганини айтишмоқда. Эронликлар АҚШ дрони америкаликларнинг ўзида эканлигини даъво қилаётган бир пайтда, Трамп «кутиб турсак, ҳаммасини кўрамиз» қабилида жавоб қайтарган. Шунингдек, у Эроннинг ҳужуми ўзи учун катта хато бўлганини ҳам таъкидлаган», — деб ёзилади мақолада.\nТаъкидланишича, кечки соат 7:00лар атрофида ҳарбий ва дипломатик соҳа вакиллари қарши ҳужумга тайёргарликни бошлаб юборади ва операция старт олади.\n«Биз Эронга муносиб жавоб бериш учун 3 тарафлама ҳаракатландик», — дея ёзади Трамп ўзининг твиттердаги саҳифасида жума куни эрталаб.\nБироқ кейинроқ, Дональд Трамп ҳужумни кечиктирди. Асосий сабаб сифатида эса Эроннинг «муносиб пропорционал» эмаслиги кўрсатилмоқда.\nОхирги инқироз нега юзага келди?\nАҚШ ва Эрон можаролари узоқ тарихга эга. Шундай бўлса-да, энг сўнгги низоларнинг газак олиши 13 июнь санаси билан боғлиқ. Шу куни Америка расмийлари Ҳурмуз бўғози яқинидаги нефть танкерларига ҳужум қилинишида Эронни айблаганди. Таъкидлаш жоизки, Ҳурмуз дунё нефтини ташувчи энг асосий майдон ҳисобланади.\nОрадан бир кун ўтибоқ Пентагон ҳукумати Яқин Шарққа қўшимча минг нафар аскар юборди. Мақсад эса Эронни чеклаш ва хавфсизликни назорат қилишдан иборат бўлган.\nШу ҳафта бошида эса расмий Теҳрон тез кунларда 2015 йилги Эрон атом дастури тўғрисидаги халқаро келишувнинг энг муҳим пунктини бузмоқчи эканини маълум қилди. Ушбу келишувда давлатлар Эронга нисбатан иқтисодий санкцияларни камайтириши, ўз навбатида Эрон ҳам бунга кўмак бериши зарур эди. Бу Эроннинг уран билан боғлиқ фаолиятини чеклашдан иборат. Бироқ давлат тез кунларда ўзининг уран захираларини чеклаш тўғрисидаги қоидаларидан воз кечишини маълум қилган.\nНега Трамп жавоб ҳужумини тўхтатди?\nПрезидентнинг айтишича, у одамларнинг ҳалокатига сабаб бўлмаслик учун ҳам бу ишни қилган. Агар қарши ҳужум уюштирилса, 150 одам ўлиши мумкин. Дрон билан солиштирганда бу анча катта зарар дегани.\nҲаммаси қанчалик тез содир бўлди?\nАдминистрация ходимининг айтишига қараганда, Трамп 10 дақиқанинг ичида барчасини тугатиш ҳақида кўрсатма берган. Бу пайтда ҳарбий самолётлар фазода, кемалар ўз жойида бўлса-да, бирорта ҳам бомба портлагани йўқ.\nБу воқеалар нимага таъсир ўтказади?\nЖума кунидан бошлабоқ айрим халқаро линиялар Эрон ва Ҳормуз бўғози орқали ўтадиган парвозларини чеклаб қўйди. Теҳрон назоратидаги фазо ҳудуди, жумладан, Форс кўрфази ва Уммон кўрфазидан эса Америка самолётлари ўтиши тақиқланди.\nАмерика дрони уриб туширилиши билан қайта ишланмаган нефтнинг нархи ҳам халқаро стандартда 5.8 фоизга қимматлашди. Жума тонгида бир баррел нефть 64.80 долларга тенг келган. Яқин май ойидаги нархларнинг энг юқори кўртаскичида бир баррел 72 долларга баҳоланган эди.\nТрамп Яқин Шарққа нечанчи маротаба ҳарбий ҳаракат уюштиряпти?\nБундан олдин ҳам Дональд Трамп Сурияга 2017 ва 2018 йилларда ҳукумат кимёвий қурол ишлатгани учун ҳужум қилган эди. Эрон операцияси эса учинчи бўлди.\nТрампга уруш учун Конгресснинг рухсати шартми?\nГарчи айрим Конгресс аъзолари бунинг учун Конгресс розилигини олиш шартлигини талаб қилишган бўлса-да, аслида, бунга зарурат йўқ.\nКонституцияда уруш ҳолатларида Конгресс қарори зарурлиги белгилаб қўйилган бўлишига қарамай ҳукумат ҳуқуқшунослари ҳимоя мақсадида ёки АҚШ учун фойдали ҳолатларда Президент уруш учун мустақил ўзи қарор қабул қила олиши мункинлиги тўғрисида баҳслашишмоқда.\n00:08 / 16.02.2020


Дариқа Назарбоева Қозоғистон парламентини забт этмоқчи\nАбдуллоҳ Эргаш 27 январ куни Қозоғистон президентининг қизи, “Асар” партияси раисаси Дариға Назарбоева шу йил кузида ўтадиган парламент сайловида унинг партияси кўпроқ депутатлик ўринларини қўлга киритиши мақсадида янги фракция ташкил этганини маълум қилди.\n27 январ куни Қозоғистондаги “Асар” партияси раисаси Дариға Назарбоева кузда бўладиган Парламент сайловида партияси депутатлик ўринларининг 50 фоизини қўлга киритишни режалаштирганлигини билдирди. Ана шу мақсадда Қозоғистон Парламентида “Асар” партиясининг 10 депутатдан иборат фракцияси ташкил этилди. Шунингдек, Дариға Назарбоева Парламент сайловлари олдидан Қозоғистоннинг амалдаги ҳукуматига тарафдор бўлган барча партияларни бир сайлов блокига бирлаштириш режасини эълон қилди.\n“Ҳозир Қозоғистонда 9 та сиёсий партия мавжуд. Уларнинг жамиятдаги мавқеи кундан-кунга ўсмоқда. Бироқ, бизда ҳам Ғарб сиёсий тизими каби мукаммал тизим шаклланмоғи керак. Бунинг учун эса сиёсий партиялар маълум мақсад йўлида бирлашмоқлари зарур”, - деди Дариға Назарбоева.\nШу баёнот Қозоғистонда катта шов-шувга сабаб бўлди ва бу борада турлича фикрлар айтилмоқда. Қозоғистондаги “Акжол”, яъни “Оқ йўл”партияси ҳамраиси Олтинбек Серсенбай ҳукуматга тарафдор партияларнинг бирлашуви келажакда самара беради ва уларнинг сиёсий фаоллигини оширади, деб ҳисоблайди.\n“Аъзолари сони кундан-кунга ортиб бораётган Президентни қўлловчи партиялар бирикса яхши бўлади. Биринчидан, сиёсий-ижтимоий масалаларни ҳал қилишда бу партия йирик сиёсий куч сифатида майдонга чиқади. Иккинчидан эса, сайловларда боши қотган халққа осон бўлади,” - дейди Алтинбек Серсенбай.\nДариға Назарбоева 27 январ куни ўзининг номзодини Парламент депутатлигига кўрсатмаслигини билдирган бўлса-да, қатор кузатувчилар “Асар” Парламент фракциясининг ташкил этилиши Қозоғистон Президенти оиласи манфаатларидан келиб чиққан, деган фикирда. Хусусан, сиёсатшунос Сеитахмет Қуттуғодамга кўра, ҳукуматни қўлловчи партияларнинг бирлашуви Қозоғистонда демократик тамойилларнинг янада кўпроқ бузилишига олиб келади. Таҳлилчининг айтишича, бу бирлашув муҳолифатни парламентдан бира-тўла сиқиб чиқариш мақсадини кўзламоқда.\n“Қайси партиянинг мавқеи қандай эканлиги сайловдан кейин билинади. Қайси партиядан кўпроқ депутат сайланса, демак ўша партия нуфузи катта. Парламентга қайси партиядан қанча одамнинг ўтиши эса фақат президентга боғлиқ. Ҳукумат партияларининг бирлашуви Парламентдан мухолифатнинг сиқиб чиқарилишига сабаб бўлади. Чунки бизда сайлов натижаларини, яъни Парламентга ким сайланиб, ким сайланмаслиги кераклигини президентнинг ўзи ҳал қилади”, - дейди Сеидахмет Қуттуғодам.\nДариға Назарбоева “Асар” партиясининг парламент фракцияси ташкил этилгани ва бўлажак сайлов олдидан барча ҳукумат партиялари бирлашиши ҳақида эълон қилган куннинг эртасига, Қозоғистон Парламенти сайловларга оид янги қонунни қабул қилди. Янги қонундаги қамоқ жазоси ўтаган шахслар ўз номзодини депутатликка кўрсата олмаслиги тўғрисидаги модда қаттиқ тортишувларга сабаб бўлди. Қозоғистон мухолифати вакилларига кўра, бу модда ҳозир қамоқда сақланаётган Ғалимжан Жакиянов ва президент авфи билан озодликка чиқарилган Мухтор Аблязов каби таниқли муҳолифатчиларнинг Парламент сайловида қатнаштиришларига йўл қўймаслик мақсадида Сайлов Қонунига махсус киритилган. Қозоғистон Парламенти депутати, “Қозоғистон демократик танлови” партияси фаолларидан бири Тўлўн Тўқтўсинов бу ҳақда гапириб, шундай деди:\n“Бу Ғалимжан Жакиянов ва Мухтор Аблязовлар учун махсус ўйлаб чиқарилган модда. Ҳокимият иложи борича уларни сайловга қатнаштирмаслик йўлларини изламоқда ва бу ҳаракатларида барча имкониятлардан фойдаланмоқда”, - деди депутат Тўлўн Тўқтўсинов.\nКузатувчиларга кўра, шу йил кузида ўтадиган парламент сайловларида Дариға Назарбоева бошчилигидаги “Асар” партияси асосий ўринларни эгалласа, муҳолифат вакилларига жой қолмайслиги мумкин. Бу эса Парламентнинг Қозоғистон ҳукумати қўлидаги уйинчоққа айланишига олиб келади, дейишмоқда кузатувчилар.


Янги воқеликдаги давлат бошқарувини 40 давлат вакиллари муҳокама қилди - Номадлар,Турклар,Қозоқ одатлари ва анъаналари,Қозоғистон табиати | QazaqTV\n#НурСултон #Давлат хизмати #Астана хаби конференцияси\nҚозоғистон пойтахтида 40 дан зиёд мамлакат вакиллари давлат бошқарувидаги янги рақамли имкониятларни ривожлантириш ва жорий этиш масалаларини муҳокама қилиш учун тўпланди. Нур-Султонда ҳар йили ўтказиладиган Давлат хизмати Астана хаби конференцияси иш бошлади. Тадбирда давлат органлари вакиллари, экспертлар, олимлар, шунингдек, йирик халқаро ташкилотлар вакиллари қатнашди. Уч кун давомида иштирокчилар рақамли инновацияларни жорий этиш истиқболлари, HR-бошқарувида ички коммуникациялар аҳамияти, шунингдек, мавжуд воқеликка мос равишда соҳани янада ривожлантириш борасида янгича ёндашувлар, ечимлар ва ғояларни муҳокама қилади. Шунингдек, конференция доирасида Давлат хизмати Астана хаби томондан рўёбга чиқарилаётган, шу жумладан, халқаро қатор янги лойиҳалар тақдим этилади.\nАлихан Байменов, Қозоғистон давлат хизмати Астана хаби бошқарувчи қўмитаси раҳбари:\n- Улардан бири, Корея ҳукумати томонидан молиялаштирилаётган беназир лойиҳа Марказий Осиё ва Кавказ мамлакатлари учун рақамлаштиришга йўналтирилган. «Зерде» холдинги билан амалга оширилаётган яна бири давлат бошқарувидаги инновацияларни ахтариб топиш билан боғлиқ. Бундан ташқари, биз бугун давлат хизматида меҳнатга ҳақ тўлаш тизимига оид кенг маълумотларни тинглаймиз. Биз биринчи марта собиқ Иттифоқдаги 15 давлатнинг маъмурий ислоҳотларга оид тажрибасини ягона базага тўплай олдик.\nДавлат хизмати Астана хаби 2013 йилдан буён ишлаб турибди. Ташкилот таркибида 42 аъзо мамлакат ва 80 та ташкилий ҳамкор бор.\nБаҳрам Халилов, Озарбайжон давлат имтиҳон маркази директорлар кенгаши раиси ўринбосари:\n- 8 йилдан кўпроқ вақт давомида ҳамкорлик қиламиз, тажриба алмашамиз. Жаҳоннинг энг илғор тажрибасини ўрганамиз. Аввалбошда уч мамлакат таъсис этган мазкур хабда бугунги кунда 40 мамлакат аъзо эканлиги қувонтиради. Бу Давлат хизмати Астана хаби давлат бошқарувини, шу жумладан, давлат хизматини ислоҳ қилиш борасида амалга ошираётган улкан ишнинг тан олиниши, дейиш мумкин.\nNETFLIX майдончасида Қозоғистон ҳужжатли фильми намойиш қилинади\nЯнгиликлар дастури - 30.11.2021\nҚозоғистон ва БАА туризм соҳасида ҳамкорликни мустаҳкамлайди\nҚозоғистонга янги илғор технологиялар келтирилади\nНур-Султонда «Qazaq eli» кўргазма лойиҳалари туркуми очилди


Беҳи етиштиришда Ўзбекистон дунёда учинчи, бирор туп беҳи ўсмайдиган Голландия беҳи экспортида биринчи....\n17 Äåêàáðü 2017 13:31 2817\nМаҳсулотни ишлаб чиқариш ёки етиштиришдан кўра, уни сотиш кўпроқ аҳамият касб этади. Туркия Қишлоқ хўжалиги палаталари бирлашмаси томонидан эълон қилинган маълумотларга қаранг: дунёда беҳи етиштиришда Туркия, Хитой ва Ўзбекистон дастлабки уч ўринда экан, бу уч мамлакатга дунёда етиштирилган беҳининг 50 фоиздан ортиғи тўғри келар экан. Энди қизиқарлиси шуки, дунёда беҳи экспортида биринчи ўрин бирор туп беҳи ўсмайдиган Голландиянинг қўлида экан.\nГолландия Туркия, Хитой ва Ўзбекистондан ташқари, Эрон ва Марокашдан беҳини арзон нархда сотиб олиб, уни янгидан қадоқлаб, бошқа мамлакатларга экспорт қилади. Фақатгина ўтган 2016 йилнинг ўзида Голландиянинг беҳи экспорти ҳажми 12 миллион долларга яқин бўлди.\nАйтишадику, кетмон чопган билан бой бўлиб қолинмайди деб...


Фазлиддин Ғоибназаров - олтин бола!\n23:34 / 21.08.2016 42145\nБугун Рио—2016 Олимпиадасининг 64 килограммгача вазн тоифасидаги боксчилар ўртасидаги турнири финалида ўзбекистонлик Фазлиддин Ғоибназаров олтин медаль учун жанг қилди.\nУнинг рақиби келиб чиқиши кубалик бўлган, турнирда Озарбайжон номидан иштирок этаётган спортчи Каллозо Сотомайор бўлди.\nУ иродали жанг олиб бориб, якунда 2:1 ҳисобида ғалаба қозониб, Ўзбекистон учун яна битта олтин медаль олиб берди.\nШу тариқа, Ҳасанбой Дўстматов, Руслан Нуриддинов, Шаҳобиддин Зоировдан кейин Фазлиддин Ғоибназаров ҳам Ўзбекистонга Рио-де-Жанейро олимпиадасининг олтин медали билан қайтадиган бўлди.\nЎзбекистон Олимпиаданинг охирги кунида 4та медаль олиб, умумий рейтингда Қозоғистонни қувиб ўтди


Қўқонда метан қуйиш шохобчалари чекланган газ етказиб бериш тартибига ўтказилди\nҲаво ҳарорати кескин пасайиши натижасида Фарғона вилоятининг Қўқон шаҳрига табиий газ етказиб берадиган тақсимлаш станцияларида кириш босимининг пасайиши кузатилмоқда. Бу ҳақда шаҳар ҳокимлиги матбуот хизмати маълум қилди.\n«Ҳаво ҳароратининг кескин пасайиши натижасида шаҳримизга табиий газ етказиб берадиган тақсимлаш станцияларида кириш босимининг пасайиши кузатилмоқда.\nШуни инобатга олган ҳолда, вилоят газ идорасининг хабарномасига асосан шаҳримизнинг айрим улгуржи табиий газ истеъмолчилари, шу жумладан метан қуйиш шохобчалари, вақтинчалик чора-тадбир сифатида, чекланган газ етказиб бериш тартибига ўтказилмоқда.\nБунинг натижасида, шаҳар туғруқхонаси, Гўдаклар уйи, Меҳрибонлик уйи, 9 ва 5-махсус интернатлар, 2, 3, 5, 27, 48, 53, 54, 55, 56, 57-маҳаллаларга етказиб бериладиган газ босимини 2,8 атмосферадан 4 атмосферагача кўтаришнинг имкони бўлди.\nАйни пайтда шаҳримизга кириб келадиган газ босимини кўтариш чоралари кўрилмоқда.\nГаз таъминоти чекланган хонадонлар эгаларига уйларини иситишда, хавфсизлик қоидаларига амал қилган ҳолда, алтернатив энергия манбаларидан фойдаланиш тавсия этилади.\nАйни пайтда шаҳарга кириб келадиган газ босимини кўтариш чоралари кўрилмоқда», — дейилади ҳокимлик матбуот хизмати хабарида.\nФото: Қуюқ туман туфайли Ўзбекистон чемпионатининг икки ўйини қолдирилди\n10:51 / 25.11.2019\nҚўқондаги автотураргоҳда содир бўлган воқеа юзасидан расмий баёнот берилди\n09:08 / 14.11.2019\nТошкентда бедарак йўқолган 11 ёшли қизча Фарғонада топилди